text:
UbuKumkani bamaBritane
UbuKumkani bamaBritane babungamandla amakhulu. Buneengingqi eziphantsi kolwawulo lobuKumkani obumanyeneyo. Obu buKumkani bobona bakhe babukhulu ezimbalini.
Kwincakami yayo, ilawula umhlaba obukhulu bungama-23%. Bangaphezulu kwezigidi ezingama-458 abantu abathi babekwa phantsi kolawulo lobuKumkani baseBritane. Obu buKumkani babusaziwa ngokokuba bobona bukumkani bobukoloni bakhe babukhulu ezimbalini. (abanye abantu bacinga okokuba ubuKumkani bamaMongol bobona bukhulu. Namhlanje, uninzi lwamalungu abo akwikwiBhunga lezizwe zonke. Eyona ndawo eyayisaziwa kakhulu kubuKumkani bamaBritane yinkampani ekuthiwa yi-British East India Company iNkampani yorhwebelwano lwaseEast India]]. Le nkampani yaqala njengeshishini elincinane njengokuba sele siyibona inkulu kangaka nje namhlanje, kunjalo nje abantu abaninzi baxhomekeke kuyo. Ngelo xesha iBritane yayisesona sizwe sakhe sanamandla kwihlabathi lonke jikelele.
I-Ngilane yaza yaqalisa eyayo indlela eya kubukumkani behlabathi. Kwinkulungwane ye-17 yeminyaka, yaqala ukwenza amazwe ase-Mntla-Melika amakoloni kunye ne-India. Oku kwakhokelela kudushe apho yoyiswa khona i-Netherlands ne-France eyayikhuphisana nazo emva kokuba koyiswe i-Spain. Emva kwemfazwe yamaNgesi namaDatshi nasemva kwemiNyaka yeMfazwe esiXhenxe, I-Britane yawathabathela kuyo phantse onke amazwe amabini, iDatshi neFrance iwathabathela kwihlabathi elitsha naseAsia. Nangona amazwe awathathwa ngobukoloni baseMelika athi afumana inkululeko ngo-1776, akuzange kubonakalise futhe kubuKumkani. Ngo-1919, emva koloyiso lweBritane kwiMfazwe yokuQala kwiHlabathi, yafika kanye kwixesha layo lempumelelo. Abantu ababekho kwinkulungwane ye-19 bathi "UbuKumkani bamaBritane abutshonelwa langa kodwa emva kweMfazwe yesibini kwiHlabathi, bawa ubuKumkani bamaBritane.
UbukumKani baseBritane babubonwa ngamanye amazwe nje ngobukumakani obungumzekelo, ingakumbi amaJamani awaziwayo. I-Jamani yona yasuka yathi gqolo ngomkhwa wokuqhwaya imfazwe e-Yurophu. Esinye sezizathu zoko yayikukufuna ubukumkani obufana nobaseBritane.
Emva kweMfazwe yesibini kwiHlabathi, yaqala iBritane yabuyisela amazwe eyayiwathimbile kubaniniwo, kwathiwa ke oko bubukoloni. I-Britane yagqiba kwelokokuba ibuyisele laa mazwe kuba iMfazwe yesibini kwihlabathi yayishiya ingentanto, ihluphekile. Kananjalo, abantu abaninzi ababephantsi kolawulo lobuKumkani babeqhankqalazela ukuwalawula ngokwabo amazwe abo.
Enye yeendawo zokugqibela kubuKumkani bamaBritane kwabayiHong-Kong. I-Hong Kong yaabuyiselwa e-China ngo-1997. I-Britane yasigcina isikhundla sayo nje'ngeNgangalala' ngo-1982 ngeMfazwe yaseFalklands, imfazwe eyayiphakathi kwayo ne-Argentina bebanga isiqithi sase-Falkland.
Zilishumi elinesine iindawo ezimi ngaphandle kweziqithi zase-Britane nezisephantsi kotshutshiso lwase Britane. Ngo-2002 ezi ndawo zili-14 zabizwa ngokuba ziziphaluka zaseBritane eziphesheya kweelwandle.


c: text/html

text:
Lenkonzo enyanisekileyo ka Krestu
Lenkonzo enyanisekileyo ka Krestu libandla elizimeleyo ela sekwa kwidolophu yase Beijing, e China ngonyaka ka 1917. Namhlanje elibandla linamalungu azizigidi ezingamashumi amabini anesihlanu kumazwe angamashumi amane anesine. Lenkonzo yase Pentekoste yosindiso yaqalwa ngeminyaka yokuqala kwi twentieth century. Ngonyaka ka 1997 lenkonzo iye yavulwa kweli loMzantsi Afrika. Unobangela ikuvakalisa indaba ezilungileyo kwilizwe lonke ngaphambi kokubuya kuka yesu okwesibini.
Inkolo ezilishumi zalenkonzo zithi:
- Umoya Oyingcwele: Kokufumana uMoya oyiNgcwele, kungqinwa ukuthetha ngeelwimi, ke usisiqinisekiso selifa lethu yobukumkani bamazulu.
- Ubhaptizo: Babhaptizwe ngamanzi umthendeleko ukuze kuxolelwe izono ngokutsha. Ubhaptizo kufuneka kwenzeke emanzini aphilileyo zendalo, ezifana emlanjeni, ulwandle, okanye umthombo. Umbhaptizi, osele uye wamkela ubhaptizo ngamanzi nanguMoya oyiNgcwele, uqhuba ubhaptizo egameni leNkosi uYesu Kristu. Ke umntu ofumana ubhaptizo kufuneka ukuntywiliselwa ngokupheleleyo emanzini kunye nentloko baguqa ngobuso.
- Ukuhlanjwa kwenyawo: Omnye Umthendeleko ye ukuhlanjwa kweenyawo yenza ukuba babe yinxalenye kunye neNkosi uYesu. Kananjalo ikwanceda njengesikhumbuzo rhoqo ukuba umntu kufuneka abe nothando, ubungcwele, ukuthobeka, ukuxolela, nenkonzo. Wonke umntu ofumene ubhaptizo amanzi kumele ukuba ndizihlambile iinyawo zabo egameni likaYesu Krestu. Mutual ukuhlamba unyawo no kwenziwa xa kufanelekile.
- Umthendeleko Ongcwele: I-Tendeleko ungcwele ke umthendeleko bekukhunjulwa ukufa kweNkosi uYesu Krestu. Oku kusinceda ukuba badle inyama negazi leNkosi yethu size sibe ngamadlelane kunye naye ukuze babe nobomi obungunaphakade aze avuke ngomhla wokugqibela. Le Umthendeleko uya kubanjwa rhoqo kangangoko kunokwenzeka. iya kusetyenziswa kuphela izonka ezingenagwele incindi yeediliya.
- Umhla weSabatha: Umhla wesabatha, usuku lwesixhenxe lweveki (uMgqibelo), lusuku ongcwele, wabasikelela wazingcwalisa nguThixo. Kubalulekile ukuba luqwalaselwe phantsi ubabalo weNkosi ngenxa kwisikhumbuzo indalo kaThixo nosindiso, kwaye ngethemba yokuphumla ngonaphakade buza kubakho.
- Uyesu Krestu: UYesu Kristu, iLizwi owaba yinyama, wafa emnqamlezweni okuhlawulela aboni, wamvusa ngomhla wesithathu, yaye wanyukela ezulwini. Nguye kuphela uMsindisi woluntu, uMdali wezulu nomhlaba, yaye uthixo oyinyaniso.
- Izibhalo Ezingcwele: IBhayibhile engcwele, ebandakanya iTestamente Endala kwiTestamente eNtsha, iphefumlelwe nguThixo, inyaniso yeZibhalo kuphela, kwaye umgangatho wokuphila yamaKristu.
- Usindiso: Usindiso babenikelwe khona elubabalweni lukaThixo ngokholo. Amakholwa kufuneka sithembele uMoya oyiNgcwele ukuba balandele ubungcwele, ukuba uyamhlonela uThixo, ukuba umthande uluntu.
- Inkonzo: Lenkonzo enyanisekileyo ka Krestu, yasekwa ngayo iNkosi yethu uYesu Kristu, ngoMoya oyiNgcwele ebudeni bexesha 'nemvula evuthisayo', ibandla ebuyiselweyo okwenyaniso ngexesha labapostile.
- Umhla womgwebo: UKuza lesiBini uYesu uza kuqhubeka ngomhla wokugqibela xa kuhlela ezulwini kuligweba ihlabathi:. Amalungisa aya kufumana ubomi obungunaphakade, Xa ongendawo uya ngonaphakade kugwetywa.

robotstxt: allowed

filter: keep


text:
1
Ke kaloku uYoshuwa wayeseleyinoda enkulu, eselekhulile; wathi uYehova kuye, Wena useluyindoda enkulu, uselukhulile; ke ilizwi elisaseleyo lokuhluthwa liselininzi kunene.
2
Lilo eli ilizwe elisaseleyo: yonke imimandla yamaFilisti, neyamaGeshuri onke,
3
ithabathela eShihore ephambi kweYiputa, ise emdeni wase-Ekron ngasentla ebalelwa kwakumaKanan; eyezikhulu zozihlanu zamaFilisti: eyabaseGaza, neyabaseAshdode, neyabaseAshkelon, neyabaseGati, neyabase-Ekron, neyabaseAvi ngasezantsi;
4
lonke ilizwe lamaKanan, nomqolomba ongowamaTsidon, lise eAfeka, lise emdeni wama-Amori;
5
nelizwe lamaGebhali, neLebhanon yonke ngasempumalanga, lithabathela eBhahali-gadi phantsi kwentaba yeHermon, ude uye eHamati;
6
bonke abemi beentaba, kuthabathela eLebhanon kuse eMisrefoti-mayim, onke amaTsidon; endiya kubagqogqa phambi koonyana bakaSirayeli. Wothi ke wena ulabele amaSirayeli ngeqashiso ukuba libe lilifa, njengoko ndakuwiselayo umthetho.
7
Ke ngoko labe eli lizwe libe lilifa kwezizwe ezisithoba, nakwesiqingatha sesizwe sakwaManase,
8
esilifa inxenye yaso salizuza kunye namaRubhen namaGadi, awawanikayo uMoses phesheya kweYordan ngasempumalanga, njengoko abemnikile uMoses umkhonzi kaYehova:
9
lithabathela eArohere, engasemlanjeni oyiArnon, nomzi ophakathi kwesihlambo eso, nehewu lonke laseMedebha, lise eDibhon;
10
nemizi yonke kaSihon ukumkani wama-Amori, obephethe ubukumkani eHeshbhon, lise emdeni woonyana baka-Amon;
11
nelaseGiliyadi, nomda wamaGeshuri, namaMahakati, nentaba yonke yeHermon, neBhashan yonke kuse eSaleka;
12
bonke ubukukumkani bukaOgi eBhashan, obephethe ubukumkani eAshtaroti, nase-Edreyi, ngowayesele kumasalela amaRafa. Wawabetha uMoses wawagqogqa.
13
Noko ke oonyana bakaSirayeli abawagqogqanga amaGeshuri, namaMahakati; ahleli amaGeshuri namaMahakati phakathi kwamaSirayeli unanamhla.
14
Sisizwe sakwaLevi sodwa angasinikanga lifa; ukudla kwasemlilweni kukaYehova uThixo wamaSirayeli lilifa laso, njengoko wathethayo kuso.
15
UMoses wasinika ilifa isizwe soonyana bakaRubhen ngokwemizalwane yabo.
16
Umda wabo wathabathela eArohere, ngasemlanjaneni oyiArnon, nomzi ophakathi kwesihlambo, nehewu lonke elingaseMedebha;
17
iHeshbhon nemizi yayo yonke esehewu; iDibhon, neBhamoti-bhahali, neBhete-bhahali-mehon,
18
neYatsa, neKedemoti, neMafahati,
19
neKiriyatayim, neSibhema, neTserete-shahare entabeni yentili;
20
neBhete-pehore, namaxandeka asePisga, neBhete-yeshimoti,
21
nemizi yonke yehewu, nobukumkani bonke bukaSihon ukumkani wama-Amori, obephethe ubukumkani eHeshbhon, owabulawayo nguMoses kunye nezikhulu zakwaMidiyan: ooEvi, noRekem, noTsure, noHure, noRebha, iinkosana zikaSihon ezihleli kwelo zwe.
22
NoBhileham unyana kaBhehore, itola, bambulala oonyana bakaSirayeli ngekrele, phakathi kwabahlatyiweyo ngabo.
23
Umda woonyana bakaRubhen waba yiYordan nommandla wayo. Lilo elo ilifa loonyana bakaRubhen ngokwemizalwane yabo, imizi yabo nemizana yabo.
24
UMoses isizwe sakwaGadi, oonyana bakaGadi, wabanika ilifa ngokwemizalwane yabo.
25
Umda wabo waba yiYazere, nemizi yonke yaseGiliyadi, nesiqingatha selizwe loonyana baka-Amon, wesa eArohere, ephambi kweRabha;
26
wathabathela eHeshbhon, wesa eRamatimitsepe, neBhetonim; wathabathela eMahanayim, wesa emdeni weLidebhiri; nasentilini:
27
iBhete-haram, neBhete-nimra, neSuloti, neTsafon, amasalela obukumkani bukaSihon ukumkani weHeshbhon, iYordan nommandla wayo, wesa ekupheleni kolwandle lwaseKinerete, phesheya kweYordan ngasempumalanga.
28
Lilo elo ilifa loonyana bakaGadi ngokwemizalwane yabo, imizi yabo, nemizana yabo.
29
UMoses wasinika ilifa isiqingatha sesizwe sakwaManase. Laba lelesiqingatha sesizwe soonyana bakaManase ngokwemizalwane yabo.
30
Umda wabo wathabathela eMahanayim: iBhashan yonke, bonke ubukumkani bukaOgi ukumkani waseBhashan, nemizana yonke yakwaYahire eseBhashan, imizi emashumi mathandathu.
31
Nesiqingatha saseGiliyadi, neAshtaroti, ne-Edreyi, imizi yobukumkani bakaMakire, unyana kaManase, isiqingatha soonyana bakaMakire ngokwemizalwane yabo.
32
Ngawo lawo amafa awawabayo uMoses ezinkqantosini zakwaMowabhi phesheya kweYordan, malunga neYeriko ngasempumalanga.
33
Ke isizwe sakwaLevi uMoses asasinikanga lifa. NguYehova uThixo kaSirayeli ilifa laso, njengoko wathethayo kuso.


text:
Chapter 17
1 Ke kaloku amaFilisti ayihlanganisa imikhosi yawo ukuba alwe, ayihlanganisela eSoko ekwaYuda, amisa phakathi kweSoko neAzeka, e-Efesedamim.
2 USawule namadoda akwaSirayeli ahlanganisana, amisa entilini kaEla, akha uluhlu lokulwa ukuba awahlangabeze amaFilisti.
3 AmaFilisti ema ngasentabeni ngapha, amaSirayeli ema ngasentabeni ngapha, umfula uphakathi kwawo.
4 Kwaphuma empini yamaFilisti indoda efuna undikho, egama linguGoliyati waseGati, ebude buziikubhite ezintandathu ezinomolulo weminwe;
5 enesigcina-ntloko sobhedu entloko, yambethe ingubo yentsimbi; ubunzima bengubo yentsimbi buziishekele zobhedu ezimawaka mahlanu;
6 eneentsekelezane zobhedu emilenzeni, nomkhonto wobhedu phakathi kwamagxa ayo;
7 uluthi lwentshuntshe yayo belungangomthi wabaluki; intsimbi yentshuntshe yayo ibiziishekele ezimakhulu mathandathu esinyithi; kuhamba umphathi wekhaka phambi kwayo.
8 Yema, yamemeza kwizintlu zakwaSirayeli, yathi kuzo, Yini na ukuba niphume nakhe uluhlu lokulwa? Andinguye na umFilisti, naye nina ningabakhonzi bakaSawule? Zikhetheleni indoda, ihle ize kum.
9 Ukuba ithe yanako ukulwa nam, yandibulala, soba ngabakhonzi kuni; ukuba ndithe ndayeyisa mna, ndayibulala, noba ngabakhonzi kuthi, nisikhonze.
10 Wathi umFilisti, Mna ndiyazingcikiva namhla izintlu zakwaSirayeli; ndikhupheleni indoda silwe sobabini.
11 OoSawule namaSirayeli onke baweva amazwi alo mFilisti, bathi qhiphu umbilini, boyika kunene.
12 Ke uDavide waye engunyana waloo mEfrata waseBhetelehem yakwaYuda, ugama linguYese, unyana basibhozo; ubeyindoda eyalupheleyo ngemihla kaSawule, emdala kakhulu phakathi kwamanye amadoda.
13 Babeye ekulweni oonyana abathathu bakaYese abakhulu, bemlandela uSawule. Amagama oonyana bakhe abathathu ababeye kulwa nguEliyabhi owamazibulo, emva kwakhe nguAbhinadabhi, owesithathu nguShama.
14 UDavide ubengomncinane; abakhulu bobathathu babelandele uSawule.
15 UDavide ubesiya abuye kuSawule, ukuba aluse impahla emfutshane kayise eBhetelehem.
16 UmFilisti lowo weza kusasa nangokuhlwa, wema imihla emashumi mane.
17 Wathi uYese kuDavide unyana wakhe, Khawuphathele abakhuluwa bakho iefa yamakhweba la, nezonka ezi zilishumi, ugidime uye emkhosini kubakhuluwa bakho,
18 use nezonka zamasi ezi zilishumi kumthetheli-waka, ubavelele abakhuluwa bakho, ubuze ukuphila kwabo, uthabathe isibambiso kubo.
19 USawule ke, kwanabo, namadoda onke akwaSirayeli, ayesentilini kaEla, esilwa namaFilisti.
20 Wavuka kusasa uDavide ngengomso, wayishiya impahla emfutshane nomgcini, wathabatha, wahamba, njengoko wamwiselayo uYese umthetho, wafika eluthangweni lweenqwelo zokulwa, umkhosi uphuma usiya kuma eluhlwini, uhlaba umkhosi.
21 AmaSirayeli namaFilisti akha izintlu, uluhlu lukhangelene noluhlu.
22 UDavide wayishiya impahla yakhe esandleni somgcini wempahla, wabaleka waya eluhlwini; wafika, wababuza abakhuluwa bakhe ukuphila kwabo.
23 Akubon’ ukuba uyathetha nabo, nantso inyuka indoda efuna undikho, umFilisti waseGati, egama linguGoliyati, ivela ezintlwini zamaFilisti, yathetha kwalaa mazwi; weva ke uDavide.
24 Onke amadoda akwaSirayeli, akuyibona indoda leyo, asaba ebusweni bayo, oyika kunene.
25 Athi amaSirayeli, Niyibonile na le ndoda inyukayo? Kuba inyuka isiza kungcikiva amaSirayeli; yothi indoda ethe yayibulala, ityetyiswe ngukumkani ngobutyebi obukhulu, ayinike intombi yakhe, ayenze indlu kayise ikhululeke kwaSirayeli.
26 Wathetha uDavide kumadoda abemi ngakuye, wathi, Yothiwani na indoda embuleleyo lo mFilisti, yayisusa ingcikivo kwaSirayeli? Ngokuba ungubani na umFilisti, le nto ingalukileyo, ukuba ade angcikive izintlu zikaThixo ophilileyo?
27 Bathetha abantu kuye ngokwelaa lizwi, bathi, Uya kwenjiwa nje umntu ombuleleyo.
28 Wayekuva uEliyabhi, umkhuluwa wakhe, ukuthetha kwakhe namadoda. Wavutha umsindo kaEliyabhi kuDavide, wathi, Uhleleni na? Uyishiye nabani na laa mpahla imfutshane imbalwa entlango? Ndiyakwazi mna ukukhukhumala kwakho, nobubi bentliziyo yakho; ngokuba uhle uze kubonela ukulwa.
29 Wathi uDavide, Ndenzeni ngoku? Bendibuza nje kodwa.
30 Wee guququ, wabheka komnye obemi ngakuye, wathetha kwaelaa lizwi. Abantu babuya bamphendula kwangelaa lizwi lokuqala.
31 Aviwa amazwi awawathethayo uDavide, axelwa phambi koSawule, wamthabatha.
32 Wathi uDavide kuSawule, Makungathambi ntliziyo yamntu ngenxa yakhe; umkhonzi wakho lo uya kuya alwe nalo mFilisti.
33 Wathi uSawule kuDavide, Akunakuya kulo mFilisti ulwe naye; ngokuba usemncinane, abe yena eyindoda eqhele ukulwa kwasebuncinaneni bakhe.
34 Wathi uDavide kuSawule, Umkhonzi wakho lo ebesalusa impahla emfutshane kayise, kwafika ingonyama nebhere, yathabatha ixhwane emhlambini;
35 ndaphuma, ndayilandela, ndayibetha, ndalihlangula ixhwane emlonyeni wayo. Yesuka phezu kwam, ndayibamba ngodevu lwayo, ndayibetha, ndayibulala.
36 Umkhonzi wakho wayibetha ingonyama kwanebhere; lo mFilisti ungalukileyo uya kuba njengenye kuzo ke, ngokuba ungcikive izintlu zikaThixo ophilileyo.
37 Wathi uDavide, UYehova owandihlangulayo ethupheni lengonyama nasethupheni lebhere, nguye oya kundihlangula esandleni salo mFilisti. Wathi uSawule kuDavide, Hamba ke, abe nawe uYehova.
38 USawule wamambathisa uDavide ngezakhe iingubo, wambeka isigcina-ntloko sobhedu entloko, wamfaka ingubo yentsimbi.
39 UDavide walibhinqa ikrele ngaphezu kweengubo zakhe, wazama ukuhamba ngazo; ngokuba ebengekazilingi. Wathi uDavide kuSawule, Andinako ukuhamba nezi zinto, ngokuba andizilinganga. UDavide wazihluba.
40 Wathabatha intonga yakhe esandleni sakhe, wanyula amatye amahlanu abuthelezi emlanjaneni, wawafaka empahleni yabalusi abenayo, eyingxowa, ephethe inkwitshi yakhe esandleni sakhe, weza kumFilisti lowo.
41 UmFilisti wahamba, waya esondela kuDavide, nendoda ephatha ikhaka lakhe ihamba phambi kwakhe.
42 UmFilisti wondela, wambona uDavide, wamdela; ngokuba ebesengumfana oyingqombo, emhle imbonakalo.
43 Wathi umFilisti kuDavide, Ndiyinja na, ukuba uze kum uneentonga? UmFilisti wamtshabhisa uDavide ngoothixo bakhe.
44 Wathi umFilisti kuDavide, Yiza kum apha, ndiyinike iintaka zezulu namarhamncwa asendle inyama yakho.
45 Wathi uDavide kumFilisti, Wena uza kum unekrele, nentshuntshe, nomkhonto; ke mna ndiza kuwe egameni likaYehova wemikhosi, uThixo wezintlu zakwaSirayeli omngcikivileyo.
46 Namhlanje uYehova uya kukunikela esandleni sam, ndikubulale, ndikunqumle intloko, namhla ndizinike iintaka zezulu namarhamncwa omhlaba izidumbu zomkhosi wamaFilisti, wazi wonke umhlaba ukuba amaSirayeli anaye uThixo;
47 lazi lonke eli bandla, ukuba akungakrele, akungantshuntshe ukusindisa kukaYehova; ngokuba imfazwe yekaYehova; woninikela ke esandleni sethu.
48 Kwathi, xa asukayo umFilisti, ehamba esondela, esiya kumhlangabeza uDavide, wakhawuleza uDavide, wabalekela eluhlwini, esiya kumhlangabeza umFilisti.
49 UDavide wafaka isandla sakhe engxoweni, warhola ilitye khona, wasawula, watsho kumFilisti ebunzi; latshona ilitye ebunzini lakhe, wawa ngobuso bakhe emhlabeni.
50 UDavide wameyisa ke umFilisti ngenkwitshi nangelitye, watsho kumFilisti, wambulala, kungekho krele esandleni sikaDavide.
51 Wagidima uDavide, waya wema phezu komFilisti, walithabatha ikrele lakhe, walirhola esingxobeni salo, wambulala, wamnqumla intloko. Abona ke amaFilisti ukuba lifile igorha lawo, asaba.
52 Asuka amadoda akwaSirayeli nawakwaYuda, aduma, awasukela amaFilisti kwada kwayiwa emfuleni, kwesa emasangweni ase-Ekron. Awa amaFilisti angxwelerhiweyo endleleni yaseShaharayim, kwesa naseGati, kwesa nase-Ekron.
53 Babuya oonyana bakaSirayeli ekuwasukeleni ngokushushu amaFilisti, baziphanga iintente zawo.
54 UDavide wayithabatha intloko yomFilisti, wayisa eYerusalem; impahla yakhe wayibeka ententeni yakhe.
55 Xa uSawule ebembona uDavide, ephuma esiya kumhlangabeza umFilisti, wathi kuAbhinere, umthetheli-mkhosi, Wa, Abhinere, ngunyana kabani na lomfana? Wathi uAbhinere, Uhleli nje umphefumlo wakho, kumkani, andazi.
56 Wathi ukumkani, Buza ukuba ingunyana kabani na le ndodana.
57 Xa uDavide wabuyayo ekumbulaleni umFilisti, uAbhinere wamthabatha, wamzisa phambi koSawule, ephethe ngesandla intloko yomFilisti.
58 Wathi uSawule kuye, Ungunyana kabani na, mfanandini? Wathi uDavide, Ndingunyana womkhonzi wakho, uYese waseBhetelehem.


text:
Chapter 11
1 Kwathi ukuvela komnyaka, ngexesha lokuphuma kookumkani ukuya kulwa, uDavide wamthuma uYowabhi, nabakhonzi bakhe kunye naye, namaSirayeli onke, batshabalalisa oonyana baka-Amon, bayingqinga iRabha. UDavide wayehleli eYerusalem.
2 Kwathi ngexesha langokuhlwa, wavuka uDavide esililini sakhe, wahambahamba phezu kophahla lwendlu yokumkani. Wathi, eseluphahleni, wabona umfazi ezihlamba; ke umfazi lowo wayemhle kunene ngembonakalo.
3 Wathumela uDavide, wabuzisa ngaloo mfazi. Kwathiwa, Asinguye na uBhatshebha lowo, intombi kaEliham, umkaUriya umHeti?
4 UDavide wathuma abathunywa, wamthabatha; weza ke yena kuye, walala naye. Akuba ezingcwalisile ebunqambini bakhe, wabuyela endlwini yakhe.
5 Wamitha umfazi lowo; wathumela, waxelela uDavide, wathi, Ndimithi.
6 UDavide wathumela kuYowabhi, esithi, Thumela kum apha u-Uriya umHeti. UYowabhi wamthumela u-Uriya kuDavide.
7 Waya u-Uriya kuye. Wabuza uDavide ukuba unjani na uYowabhi, banjani na abantu, injani na imfazwe.
8 UDavide wathi ku-Uriya, Yihla uye endlwini yakho, uhlambe iinyawo zakho. Waphuma u-Uriya endlwini yokumkani; kwaphuma emva kwakhe isipho sokumkani.
9 U-Uriya walala emnyango wendlu yokumkani, nabakhonzi bonke benkosi yakhe; akehla aye endlwini yakhe.
10 Kwaxelwa kuDavide, kwathiwa, U-Uriya akehlanga aye endlwini yakhe. Wathi uDavide ku-Uriya, Akuveli eluhambeni na? Yini na ukuba ungehli uye endlwini yakho?
11 Wathi u-Uriya kuDavide, Ityeya namaSirayeli namaYuda ahleli eminqubeni, nenkosi yam uYowabhi nabakhonzi benkosi yam bahleli endle; mna ndiye endlwini yam, ndidle, ndisele, ndilale nomkam? Uhleli nje wena, uhleli nje umphefumlo wakho, andiyi kuyenza loo nto.
12 Wathi uDavide ku-Uriya, Hlala apha nanamhla, ndokundulula ngomso. Wahlala ke u-Uriya eYerusalem ngaloo mhla nangengomso.
13 UDavide wammema: wadla, wasela phambi kwakhe; wamnxilisa. Waphuma ngokuhlwa, waya kulala esililini sakhe nabakhonzi benkosi yakhe; akehla aye endlwini yakhe.
14 Kwathi kusasa, uDavide wabhala incwadi kuYowabhi, wayithumela ngesandla sikaUriya.
15 Wabhala ke encwadini, wathi, Mbekeni u-Uriya kweyona ndawo ishushu, angasisichenge kuyo emfazweni, nibuye umva, ukuze abinzwe afe.
16 Kwathi, ekuwungqingeni kukaYowabhi umzi lowo, wambeka u-Uriya kwindawo abesazi ukuba akuyo amadoda angamakroti.
17 Aphuma amadoda aloo mzi, alwa noYowabhi; kwawa abantu kubakhonzi bakaDavide; wafa noUriya umHeti.
18 Wathumela uYowabhi kuDavide, wamxelela zonke iindaba zemfazwe.
19 Wamwisela umthetho umthunywa, esithi, Xa ugqibileyo ukuzenza zonke iindaba zemfazwe kukumkani, wothi,
20 ukuba buthe benyuka ubushushu bokumkani, wathi kuwe, Ibiyini na ukuba nisondele kangaka kuloo mzi ngokulwa? beningazi na ukuba botola beseludongeni?
21 wabethwa ngubani na uAbhimeleki unyana kaYerubheshete? akagityiselwanga na yinkazana ngelitye lokusila eludongeni, wafela eTebhetse? ibiyini na ukuba nisondele kangaka eludongeni? uthi wena, Nomkhonzi wakho u-Uriya umHeti ufile naye.
22 Wahamba ke umthunywa, waya, wamxelela uDavide konke uYowabhi abemthume khona.
23 Wathi umthunywa kuDavide, Athi akuseyisa thina amadoda, aphuma eza kuthi phandle; saba phezu kwawo ke, sada sesa ekungeneni kwesango;
24 batola abatoli kubakhonzi bakho beseludongeni, kwafa inxenye kubakhonzi bokumkani; umkhonzi wakho u-Uriya umHeti ufile naye.
25 Wathi uDavide kumthunywa lowo, Wotsho kuYowabhi ukuthi, Mayingabi mbi emehlweni akho le ndawo; ngokuba ikrele eli lidla kulo nakulowa. Komeleze ukulwa kwakho, nomzi lowo uwuchithe; uze umomeleze ke.
26 Weva umkaUriya ukuba ufile u-Uriya indoda yakhe, wayimbambazelela indoda yakhe.
27 Lakudlula ixesha lezila lakhe, wathumela uDavide, wamthabathela endlwini yakhe, waba ngumkakhe, wamzalela unyana. Ke loo nto wayenzayo uDavide yaba mbi emehlweni kaYehova.


text:
IINDLELA ZOMNTU WOKHOLO
INDAWO: IINDUMISO 13
ISIQALO: umntwana kaThixo uqhubekeka njani ehlabathini elikhokelwa nguSathana? Uphumelela njani ebomini umntu olutshaba lomphathi welihlabathi? Kufuneka siqonde ukuba siziintshaba zikaSathana ngoku. Sisemfazweni naye. Uyazama, nabasebenzi bakhe, ukutshabalalisa ubomi bethu.
Uzakuhlasela wena, nabantwana bakho, nosapho lwakho. Ngaphandle koSathana, abantu abangasindiswanga abazokuyithanda indlela ophila ngayo. Ukukhanya kobomi bakho kuzakubabonisa izono zabo. Bazakuthiya ngenxa yalonto.
Ngaphandle koSathana nabantu, iingxaki neembandezelo zizakwenzeka ebomini bethu.
Into ekufuneka siyenze nangamaxesha anzima yile yokuba silugcine ukholo kuYesu Kristu/sikholose ngoYesu Kristu.
Apha sibona umntwana kaThixo xa wayesengxakini.
I. Umntu onokholo uzaqhubekeka emthandazweni nokuba kungathi uThixo umlibele –
v. 1 – Kunini na, Yehova, undilibele kwaphela? Kunini na ubusithelisa ubuso bakho kum?
A. Kunini na? – Kudala ubusengxakini. Kudala ubungena emthandazweni. Kodwa kungathi uThixo uyabusithelisa ubuso bakhe kuwe. – umntu onokholo uzakuqhubekeka emthandazweni njenguDavide.
B. Mat 7:7 – “Celani, nophiwa; funani, nofumana; nkqonkqozani, novulelwa; kuba wonke umntu ocelayo uyazuza, nolowo ufunayo uyafumana, nalowo unkqonkqozayo uya kuvulelwa.”
Isiphelo: Mhlawumbi kungoluhlobo ebomini bakho. Kungathi uThixo uyabusithelisa ubuso bakhe kuwe okanye ukulibele kwaphela. Kodwa ngokweLizwi likaThixo siyazi ukuba ayiyinyaniso le. iBhayibhile ithi – Matt 28:20 – “Niyabona, mna ndinani yonke imihla, kude kube sekuphelisweni kwephakade eli. Amen.”
uThixo uyazazi iimeko zakho, iingxaki zakho, qha ufuna ugcine amehlo akho kuye. Uthethe naye, ucele ngokuphinda phinda kuye lento oyifunayo.
Umzekelo – Ukuba ndimxelele uKlark ukujonga izihlangu zakhe ukuze angaya evenkileni nam, amaxesha amaninzi unovuyo. Ubawela ukuya evenkileni nam. Kodwa emva kwixesha elincinci lokujonga izihlangu zakhe uthanda ukuyeka, andixelele ukuba akafuni ukuya evenkileni ngoku. – uThixo ufuna siqhubekeke ukufuna emthandazweni izinto esizindingayo.
II. Umntu wokholo (umKristu) angenza imphazamo enkulu ngokucebacebisana nomphefumlo wakhe v. 2
A. Uzakujonga iingxaki zakhe ezingaphakathi – “Ndinesingqala entliziyweni yam” – (unobuhlungu entliziyweni) ImiZekeliso 28:26 – “Okholose ngeyakhe intliziyo usisidenge; ke yena ohamba ngobulumko uya kusinda.” (1996)“Umntu ozithembileyo akanangqondo; kodwa yena ohamba ngendlela yobulumko ukhuselekile.”
B. Uzakujonga iingxaki zakhe ezingaphandle – “Kunini na Lundiphakamele utshaba lwam?”
Isiphelo: Umphefumlo/intliziyo yakho izakukuxelelela ukuba uThixo ukushiyile, Kufuneka uzilungise/uziphathe ngokwakho iingxaki zakho. Kodwa ngoluhlobo intliziyo yakho izakuzaliswa sisingqala/yintsizi – Kuba ixesha lonke uzakucinga ngeengxaki zakho nokuba zixhomekeke kuwe. Uzakuhamba eloyisweni. Uzakuba miserable.
III. Umntu wokholo uyazi ukuba unegunya lokuthetha noThixo – v. 3
uDavide wathi…
A. “Bheka undiphendule,” – Bek’ iindlebe, Yehova, undive, Thixo wam.”
Hebhere 4:16 – “Masisondele ke ngoko sinokungafihlisi kuyo itrone yobabalo, ukuze samkeliswe inceba, sifumana ubabalo lokusiza ngexesha elililo.”
uThixo wenza umnqophiso namaSirayeli – ngoko ke, uDavide wayeyazi ukuba wayenegunya lokuthetha noThixo nokufumana izinto wayezidingayo kuye – ngenxa yezithembiso zikaThixo.
Njengabantwana bakhe namhlanje, sinegunya lokuthetha noThixo. Sinako ukungena ukucela inceba nobabalo ngexesha elililo njengoDavide.
IV. Umntu wokholo uyayazi into afanele ukuphila ngayo – v. 3,4
v. 3,4 – “Khanyisa amehlo am, hleze ndilale ukufa; 4Hleze utshaba lwam luthi, ndimeyisile;”
A. Khanyisa amehlo am – uDavide waqonda isono sakhe sokucebacebisana ngomphefumlo wakhe. Waqonda imfuneka yakhe – yokuba uThixo akhanyise amehlo akhe.
B. iiNdumiso 119:105 – “Lisisibane seenyawo zam ilizwi lakho, likukuhanya emendweni wam.”
Ukuba awufuni koyiswa ziintshaba zakho
Ukuba awufuni koshukunyiswa ezingxakini zakho – Cela uThixo ukuba awakhanyise amehlo akho ngeLizwi Lakhe.
Isiphelo: Ekukhanyeni kweLizwi likaThixo sifumana ubomi, namandla, nokuqonda, nento yonke esiyidingayo ebomini bethu.
V. Umnto wokholo uzakukholosa ngoYehova – v. 5
A. Ngenxa yenceba kaThixo – kuba uyazi ukuba uThixo akazokuvumela ukuba ulingwe ngaphezu konako. – v. 5 – I Kor 10:13
B. Ngenxa yosindiso lwakhe – v. 5 – Ukuba uThixo angakusindisa ezonweni zakho – uyazi ukuba angakusindisa kulengxaki!
C. Ngenxa yendlela ebephathwe ngayo nguThixo ngamaxesha adlulileyo – v. 6
Isiphelo: Ingaba ungumntu wokholo? Nokuba kungathi uThixo ukulibele – qhubekeka ukucela kuye. Su’ kholosa ngentliziyo yakho – Gcina amehlo akho kuYesu, thembela kuYesu. Makaziphathe iingxaki zakho ngokwakhe. Khumbula ukuba unegunya lokuthetha noThixo nokukhathalelwa nguye, kuba unguBawo wakho. Mcele uThixo ukuba awakhanyise amahlelo akho ngeLizwi lakhe ukuze uqhubekeke phambili ekukhanyeni kweLizwi lakhe. Kholosa ngoYehova – Mdumise, Mzukise njengokuba usewuphendulile umthandazo wakho/ usekusindisile engxakini okuyo.


text:
Kukho amacandelo aphambili ezophando ngaphakathi kwesebe kwaye nophando lwenziwa ngentsebenziswano esondeleleneyo namashishini asekuhlaleni kwakunye nabalingane bamazwe ngamazwe.
Yila iisistim zokusasazwa kombane, oomatshini bombane abakhulu, kwakunye neziguquli zombane ezinamandla aphezulu. Fumanisa ukuba ingaba aphehlwa njani na amandla ombane kwizixhobo ezihlaziywa ngokutsha kwaye kuyilwa neenqwelo ezihamba ngamandla ebhetri.
Zibandakanye neziyilo zombane zemayikhroweyivu, uyilo lweanthena nelungu lwemayikhroweyivu, oozibuthe bombane bezibalo, i-superconducting nee-ultra-high speed kunye neesekethi ezihlangeneyo.
Funda ngokuba ziyilwa kwaye zakhiwa njani na iisistim zamanani kwakunye neekhompyutha ezincinci zokulawula phantse nasiphi na isixhobo, ukususela kwiisistim zokunkcenkceshela ngokuzenzekelayo ukuya kwiinqwelo-ntake eziziqhubayo kunye neesathelayithi ezijolise iikhamera zazo emhlabeni
IMiqondiso iquka intetho, amaza erediyo kwakuye nemifanekiso kamabona-kude – kwaye afumaneka kuyo yonke indawo! Funda ngendlela yokuziphatha kwemiqondiso nokusetyenziswa kweekhompyuta ukuyenza. Kwakhona uya kufunda ngokuba zakhiwa njani izincendisi zemathematika ekuqondeni ezi zinto.
Icandelo lweeSistim zeKhompyutha noLawulo liqhuba imisebenzi yophando okusisiseko ngaphakathi kwiLebhoretri yeSistim zoMbane (i-ESL). I-ESL yindawo yokuzalwa ye-SUNSAT, isathelayithi yokuqala yaseMzantsi Afrika. Yaba likhaya kuphando kwakunye nemisebenzi yophuhliso eyahlukeneyo ye-NRF Innovation Fund kwakunye neeprojekthi ze-dti THRIP. Uphando kweli candelo lujolise ubukhulu kwimfundo ngentshukumo kwakunye nolawulo iplatfom ezilawulayo umz. Iisathelayithi zasemhlabeni ezantsi, i-manned and unmanned fixed ne-rotary wing aircraft, iimoto zangaphantsi kwamanzi njl.
Uphando ngeesistim zamandla ombane lujolise ngokubanzi ekuphehleni, ukusasaza, uguqulo kwakunye nolawulo lwamandla ombane, ukuquka amandla ahlaziwayo. Abahlohli abathandathu abaqeshwe ngokupheleleyo benza icandelo laMandla oMbane kwakunye, bedibene noko nenani eliphezulu labafundi abasele benaso isidanga sokuqala, bazibandakanye kolu phando. Izibonelelo eziquka, phakathi kwezinye izinto, iiLebhoretri ezinkulu ezintathu zodidi lomhlaba zophando koomatshini abanamandla aphezulu kakhulu ombane ne-elekthroniki. Uvavanyo lungenziwa kwezi Lebhoretri kumandla kwakunye namandla ombane kumaqanaba afika ku-3 MW kwakunye no-400kV ngokwahlukeneyo.
Uphando kwiisistim zamandla ziquka umsebenzi wokubumba i-wideband kwakunye noqikelelo bobuninzi obungantshintshiyo kwimeko yesistim yamandla ngokusebenzisa isistim ezichongwa kubuchule. Ukwenziwa kwesixhobo semilinganiselo yokuchongwa kwesistim ye-wideband waveforms kwiisitim zokusasaza zevoltheji ephezulu zenza inxenye yolu phando. Njengomzekelo wento eyenziwayo, iqela elikhulu leeyunithi ezinkulu zejenereyitha zisandul’ ukuvavanyelwa iinjongo zochongo lwe-modelling and parameter ngokubambeneyo neKhomishini yokuBonelela ngoMbane yaseMzantsi Afrika (uEskom). Indlela iilowudi zombane ezimodelwa ngayo ibalulekile kuhlahlelo, umsebenzi noyilo lweenethiwekhi zesistim yamandla ombane, ngokungakumbi kwiindawo zasemaphandleni. Ukulowudwa kwe-modelling nobuntunu-ntunu belowudi yevoltheji yohlahlelo lwesistim yamandla ombane kufumana ingqwalaselo enkulu kuphando olungesistim yamandla ombane.
Uvavanyo lokusebenza kwentambo zombane ezinqanda umbane ungadluli ezenziwe ngemichako eyahlukeneyo kwimimandla engcolileyo lwenza inxalenye ebalulekileyo yophando lwevoltheji ephezulu. Umzekelo, cyclo-aliphatic insulators zobude obungalinganiyo zenziwe zanamandla kwisistishi sokuvavanya esingaseluxwemeni ukujonga ukwenzeka kokungcoliseka.
Iziguquli zamandla ombane zidlala indima ebalulekilelyo ekuguquleni nasekulawuleni amandla ombane. Uphando ngamandla enzululwazi ngesutswana elinesitsali-mbane elijikeleza umbindi we atom, ajolise ekuphuhliseni nasekulawuleni kobuchule bokuguqula amandla amatsha enzululwazi ngesutswana elinesitsali-mbane elijikeleza umbindi we atom, kwakunye nokusetyenziswa kwawo. Lento iquka uphando kwiziguquli ezikwizigaba ezininzi, iziguquli ezonga imali ze AC ukuya kwi AC, isinye ukuya kwisithathu zeziguquli zenqanam kwakunye neziguquli ze-matrix. Ukusetyenziswa kwezi ziguquli kuziifiltha ezisebenzayo, ulawulo lwevoltheji, uguqulo lohlaziyo lwamandla ombane kwakunye nokufakwa kombane emaphandleni. Umzekelo yi-3kV yefiltha esebenzayo/isixhobo sokudala esincedayo esitsalayo esisandul’ ukwakhiwa.
Uphando kwiidrayivu noomatshini bombane kujolise kukuyilwa okona kulungileyo kwakunye no lawulo olusisigxina lwesitsalane, ukonqena/kwala kwakunye ukwenziwa kwezixhobo zokuqhuba zomatshini ukuba zibe nombane ngokuzisondeza kwezinye ezinombane kwakunye nesistim zomashini abenza umbane.Ukuyilwa okona kulungileyo balemitshini luphumelela ngokusebenzisa igcalulo yesiqalelo esingenasiphelo kwakunye nokusetyenziswa ngcono kwee-algorithms.Oomatshini abenza umbane abanesigxina sesitsalane esitsha ayilwe kwaye andiswa, umzekelo, ukusetyenziswa kwamandla ahlaziyiweyo ngqo neesixhobo zokuqhuba esifana nomoya, i-hydro kwakunye namandla amaza. Ufundo bobude besibonelelo samandla anikezwa yinjini yokutsala umbane ye-Stirling iye yaqaliswa kutshanje. Enye into uphando elujongise kuyo zisistim zezixhobo zokuqhuba zokuhambisa umbane, esinjenge-in-wheel drives zeemoto zombane. Imoto yombane enxuseneyo yebhastile ibisandula kwakhiwa kwaye yavavanywa. I-Position sensorlesscontrol, kwakunye nolawulo olunenkuthalo olukokona kulunga kwakha inxalenye efunekayo yophando lwezixhobo zokuqhuba.
Imisetyenzana yophando iquka iinkalo ze-iianthena nokusasaza, iimethodi zamanani zokusombulula iingxaki ezintsokothileyo zefildi zikazibuthe wombane, iisistim zemayikhroweyivu kunye nezixhobo, i-RADAR, imvano zikazibuthe wombane kunye neesekethi zokunikezela umbane.
Le misetyenzana yophando yecandelo ifumana inkxaso yezezimali esuka kwa-NRFkunye neenkampani ezininzi kwicandelo labucala. Umthombo obalulekileyo othile wokuxhasa ngezezimali ngusihlalo wophando we-SKA SARCHI.
ICandelo loKwenziwa kweMiqondiso (elikwathanda ukubizwa njengeCandelo le-DSP umbulelo omkhulu ekuthambekeleni kwalo ekusombululeni iingxaki ngamanani) lisebenza kwiinkalo ezahlukeneyo eziquka ukusetyenziswa kwemiqondiso ethwele ulwazi. Icandelo liquka zombini abo bantu baziincutshe ekugqithisweni kwemiqondiso enjalo ngemigama emikhulu (uQhagamshelwano ngeefowuni) kwanangeenethiwekhi ezintsokothileyo (iThiyori yeNethiwekhi), kwanabo bantu banomdla ekucaphuleni nasekufakeni ulwazi kumqondiso – nokuba yidatha yamanani (uQhagamshelwano lwamanani neMidiya) okanye imiqondiso eqhelekileyo yasehlabathini njengentetho (uKwenziwa kweNtetho) kwakunye nemifanekiso (uKwenziwa kweMifanekiso).
Umtyeleli okhangela ukufumana iLabhoretri ye-DSP yeCandelo loKwenziwa kweMiqondiso uyakhuthazwa ukuba alandele ivumba elimnandi lekofu yefiltha edidiyelwe ngokuhlaziyekileyo, into ebasela abaphandi bethu abangama-30 abenza izidanga zesibini kwiilabhoretri zethu ezixhotyiswe ngokulungileyo. Ngenxa yokuba abaphandi bethu abaninzi bequkeka ekusetyenzisweni kolwazi, inkalo yomsebenzi ephambili yinethiwekhi yekhompyutha enkulu esebenzisa i-Ubuntu Linux. Icandelo elikwalondoloze iilabhoretri ezintathu ezincinanana zezixhobo zobungcaphephe nophuhliso lwehadiwe. Amalungu amahlanu efakhalthi asebenza ngokusisigxina ongamela umzamo wophando.
Ucinga ngokufunda?
Ndifuna ukwenza isicelo
Ndingumfundi kungokunje
Ingaba ucinga ngokufunda?
Ndifuna ukwenza isicelo
Ndingumfundi kungokunje
December 7, 2017 – December 7, 2017
November 22, 2017 – November 22, 2017


text:
Ibali 32: Izibetho Ezili-10
KHANGELA le mifanekiso. Ngamnye ubonisa isibetho eseziswa nguYehova eYiputa. Kumfanekiso wokuqala ubona uAron ebetha uMlambo umNayile ngentonga yakhe. Xa wawubethayo, amanzi omlambo aba ligazi. Kwafa iintlanzi, waza umlambo wanuka.
Emva koko uYehova wabangela ukuba kuphume amasele kuMlambo umNayile. Ayekho kuyo yonke indawo—eziontini, ezipanini zokubhaka, ezibhedini zabantu—kuyo yonke indawo. Athi akufa amasele, amaYiputa awafumba aba ziimfumba ezinkulu, laza ilizwe lanuka ngenxa yawo.
Emva koko uAron wabetha emhlabeni ngentonga yakhe, lwaza uthuli lwaba ziimbuzane. Ezi zizinambuzane ezibhabhayo ezilumayo. Zaba sisibetho sesithathu eYiputa.
Izibetho ezilandelayo zenzakalisa amaYiputa kuphela, kungekhona amaSirayeli. Isibetho sesine yayizizibawu ezangena ezindlwini zawo onke amaYiputa. Isibetho sesihlanu sasikwizilwanyana. Uninzi lweenkomo, izimvu neebhokhwe zamaYiputa zafa.
Emva koko uMoses noAron bathabatha uthuthu baluphosa phezulu emoyeni. Lwabangela amathumba amabi ebantwini nakwizilwanyana. Esi yaba sisibetho sesithandathu.
Emva koko uMoses waphakamisela isandla sakhe esibhakabhakeni waza uYehova wathumela iindudumo nesichotho. Yayisesona sichotho sibi kwezakha zakho eYiputa.
Isibetho sesibhozo yayiziinkumbi ezininzi. Kude kube lelo xesha okanye ngemva kwalo akuzange kubekho iinkumbi ezininzi kangako. Zatya konke okwakungatshatyalaliswanga sisichotho.
Isibetho sesithoba yaba bubumnyama. Kangangeentsuku ezintathu ubumnyama obungqingqwa bagubungela ilizwe kodwa amaSirayeli aba nokukhanya kwindawo yawo.
Ekugqibeleni, uThixo waxelela abantu bakhe ukuba baqabe igazi lebhokhwe okanye lemvu emigubasini yabo. Emva koko ingelosi kaThixo yadlula eYiputa. Xa ingelosi ibona igazi, yayingabulali mntu kuloo ndlu. Kodwa kuzo zonke izindlu ezazingenagazi emigubasini, ingelosi kaThixo yabulala amazibulo omntu nawesilwanyana. Esi yaba sisibetho se-10.
Emva kwesi sibetho sokugqibela, uFaro waxelela amaSirayeli ukuba ahambe. Bonke abantu bakaThixo babekulungele ukuhamba yaye kanye ngobo busuku banduluka eYiputa.
Eksodus isahluko 7 kuse kwese-12.
Imibuzo
- Usebenzisa le mifanekiso ilapha, chaza izibetho ezithathu zokuqala awazizisa eYiputa uYehova.?
- Zahluke njani izibetho zokuqala ezithathu kwezinye ezalandelayo?
- Sisiphi esesine, esesihlanu nesesithandathu?
- Chaza isibetho sesixhenxe, esesibhozo nesesithoba.
- UYehova wathi makenze ntoni amaSirayeli emva kwesibetho seshumi?
- Yayisisiphi isibetho seshumi, yaye kwenzeka ntoni emva kwaso?
Imibuzo eyongezelelekileyo
- Funda iEksodus 7:19-8:23.
Nangona ababingeleli abaqhelisela umlingo ngobugqi baseYiputa bakwazi ukuzenza izibetho ezibini zokuqala, yintoni ekwanyanzeleka ukuba bayivume emva kwesibetho sesithathu? (Eks. 8:18, 19; Mat. 12:24-28)
Isibetho sesine sabonisa njani ukuba uYehova unamandla okukhusela abantu bakhe, yaye ukwazi oku kufanele kubenze bavakalelwe njani abantu bakaThixo njengoko bejamelene ‘nembandezelo enkulu’? (Eks. 8:22, 23; ISityhi. 7:13, 14; 2 Kron. 16:9)
- Funda iEksodus 8:24; 9:3, 6, 10, 11, 14, 16, 23-25; nese-10:13-15, 21-23.
Ngawaphi amaqela amabini awabhencwa ziziBetho Ezilishumi, yaye oku kusenza siwajonge njani loo maqela namhlanje? (Eks. 8:10, 18, 19; 9:14)
Ukwazi iEksodus 9:16 kusinceda njani siqonde isizathu sokuba uYehova avumele uSathana de kube ngoku? (Roma 9:21, 22)
- Funda iEksodus 12:21-32.
IPasika yalubangela njani usindiso kwabaninzi, yaye yayisalatha entwenini? (Eks. 12:21-23; Yoh. 1:29; Roma 5:18, 19, 21; 1 Kor. 5:7)


text:
Pregnancy and Childbirth
- Genesis 49:25
- Oonyana bakaSirayeli baqhama, banyakazela, banda, baba namandla kakhulu kunene; lazala ilizwe ngabo. Exodus 1:7
- akuthande, akusikelele, akwandise, asikelele nesiqhamo sesizalo sakho, neziqhamo zomhlaba wakho, ingqolowa yakho, newayini yakho entsha, neoli yakho, nenkonyana yenkomo yakho, netakane lempahla yakho emfutshane, emhlabeni lowo wawufungela ooyihlo ukuba wokunika.Wosikeleleka ngaphezu kwezizwe zonke; akusayi kubakho nto ingazaliyo, nokuba yindoda nokuba ngumfazi kuwe; nasezinkomeni zakho ayisayi kubakho. Deuteronomy 7:13, 14
- Owandenzayo ezibilinini akamenzanga na naye? Owasimilisa esizalweni akamnye na? JOB 31:15
- Iya kuba nobugorha ehlabathini imbewu yakhe; Isizukulwana sabathe tye sisikelelwe. Psalms 112:2
- Ulohlalisa endlwini umfazi ongazaliyo, Abe ngunobantwana ovuyayo. Haleluya! Psalms 113:9
- Uyabona, ilifa likaYehova ngoonyana, Umvuzo sisiqhamo sesizalo. Psalms 127:3
- Ngokuba wena wazibumba izintso zam, Wandibiyela esizalweni sikama. Psalms 139:13
- Ngokuba eyomelezile imivalo yamasango akho, Ebasikelele abantwana bakho phakathi kwakho. Psalms 147:13
- Iya kuwalusa umhlambi wayo njengomalusi; iya kuwabutha ngeengalo zayo amatakane, iwathwale ngesifuba sayo, izithundeze ezanyisayo. Isaiah 40:11
- Ngokuba ndiya kugalela amanzi phezu kwabanxaniweyo, nemiqukuqela yamanzi phezu kwelizwe elomileyo. Ndiya kugalela uMoya wam phezu kwembewu yakho, nentsikelelo yam phezu kwenzala yakho.Baya kuhluma phakathi kotyani, njengemingculuba engasemisingeni yamanzi. Isaiah 44:3, 4
- Ndingekakubumbi esizalweni, bendikwazi; ungekaphumi embilinini, ndakungcwalisa, ndakumisa waba ngumprofeti weentlanga. Jeremiah 1:5
- Unoyolo lowo wakholwayo koko; ngokuba kuya kubakho inzaliseko yezo zinto zithethiweyo kuye yiNkosi. Luke 1:45
- Ngokholo noSara ngokwakhe wamkela amandla okumisa umzi, waza wazala, liseligqithile ixesha lokuba amithe, ekubeni wambalela ekuthini uthembekile lowo wabekayo ngedinga. Hebrews 11:11
- Wandikhuphela endaweni ebanzi, Wandihlangula, ngokuba endithandile. Psalms 18:19
- Ndithobele indlebe yakho, ungxame undihlangule; Yiba liliwa eliligwiba kum, Indlu yemboniselo yokundisindisa. Psalms 31:2
- Isithunywa sikaYehova sibangqinga ngeenxa zonke abamoyikayo, Sibahlangule. Psalms 34:7
- Ngamana, Yehova, wandihlangula; Yehova, wakhawuleza wandinceda! Psalms 40:13
- Mna ke ndilusizana, ndilihlwempu; INkosi iya kundikhumbulela. Umncedi wam nomsindisi wam nguwe; Thixo wam, musa ukulibala. Psalms 40:17
- Ubize mna ngemini yembandezelo, Ndikuhlangule, undizukise. Psalms 50:15
- Ndidanduluka kuwe ndisesiphelweni sehlabathi, ekutyhafeni kwentliziyo yam; Ndikhaphele eweni elisemalengalengeni kum. Psalms 61:2
- Ngokuba enamathele kum, ndomsiza; Ndimse engxondeni, ngokuba elazi igama lam. Psalms 91:14
- Ukakade onobubi akabi msulwa; Ke yona imbewu yamalungisa iyasinda. Proverbs 11:21
- Umnika otyhafileyo amandla, ongenakomelela amandisele ukuqina.Namadodana angatyhafa adinwe, nabafana bakhubeke bawe;ke bona abathembele kuYehova baya kuhlaziyeka emandleni; banyuke ngamaphiko njengeenkozi. Baya kugidima bangadinwa, bahambe bangatyhafi. Isaiah 40:29-31
- Abayi kuzixhamla ngokulambathayo, bazalele ukhwankqiso; ngokuba bayimbewu ayisikeleleyo uYehova, nabaphume ezibilinini zabo banabo. Isaiah 65:23
- Ingekazibhijabhiji, yazala; ingekezi inimbakuyo, yathi tyibilili umntwana oyinkwenkwe. Mna ndingavelisisa na, ndingazalisi? utsho uYehova; ndingathi mna ndizalisayo ndivingce na? utsho uThixo wakho. Isaiah 66:7, 9
- Umfazi xa aza kuzala, uyaxhalaba, ngokuba ilixa lakhe lifikile; xa athe ke wazala umntwana, akabi sayikhumbula loo mbandezelo, ngenxa yovuyo lokuba kuzelwe umntu ehlabathini. John 16:21
- Anibanjwanga silingo singesesabantu. Uthembekile ke uThixo, ongayi kuvumela ukuba nilingwe ngaphezu kweninako; owothi, kunye nesilingo eso, avelise ithuba lokuphuma kuso, ukuba nibe nako ukuthwala. 1 Corinthians10:13
- Ithe yona kum, Ubabalo lwam lukwanele; kuba amandla am azalisekiswa ekuswelekeni kwamandla. Ngoko kokukhona sendiya kuqhayisa kamnandi kakhulu ngokuswela kwam amandla, ukuze ahlale phezu kwam amandla kaKristu. 2 Corinthians 12:9
- Ke ekwenzeni okulungileyo masingethi amandla; kuba sovuna ngexesha elililo, ukuba asityhafi. Galatians 6:9
- Ndinokuzenza izinto zonke, ndikulowo undomelezayo, uKristu. Philippians 4:13
- Noko ke wosindiswa ngokuzala, ukuba bathe bema elukholweni, naseluthandweni, nasebungcwaliseni, benesidima. 1 Timothy 2:15


text:
1:1 Yoo! Uhleli wodwa, umzi obantu baye bebaninzi; Obe umkhulu ezintlangeni Usuke waba njengomhlolokazi; umthethelikazi emazweni Usuke waba ngofakwa uviko.
1:2 Ulila elilile ebusuku, iinyembezi zakhe zisezidleleni zakhe; Akanamthuthuzeli kuzo zonke izithandane zakhe; Onke amakholwane akhe ammenezelele, Aba lutshaba kuye.
1:3 UYuda uye ekuthinjweni, ephuma ezintsizini nasezinkonzweni ezininzi; Yena uhleli ezintlangeni, akafumani kuphumla; Bonke abamsukelayo bamfikele ezingxingongweni.
1:4 Iindlela zaseZiyon zenza isijwili, ngokungabikho kwabaya emithendelekweni; Onke amasango ayo akanamntu, ababingeleli bayo bayancwina; Iintombi zayo zinosizi, yona ke kukrakra kuyo.
1:5 Ababandezeli bayo basuka bayintloko; iintshaba zayo zinobunqobo; Ngokuba uYehova uyenze yanosizi ngenxa yokreqo lwayo oluninzi; Abantwana bayo bemkile, bathinjiwe, baqhutywa ngumbandezeli.
1:6 Buphumile entombini enguZiyon bonke ubungangamsha bayo; Abathetheli bayo baba njengamaxhama angafumani dlelo, Ahamba engenamandla phambi komsukeli.
1:7 IYerusalem iyazikhumbula, ngemini yeentsizi zayo neyokudinga kwayo, Zonke izinto zayo ezinqwenelekayo ebinazo kwakwiimini zamandulo, Ekuweni kwabantu bayo esandleni sombandezeli, ingenamncedi; Ababandezeli bayo bayibona, bakuhleka ukucinywa kwayo.
1:8 IYerusalem asikuko nokuba yonile yona; ngenxa yoko yaba lubhorha; Bonke ababeyizukisa bayayicukuceza, ngokuba babone ubuze bayo; Nayo ngokwayo iyancwina, ibuye umva.
1:9 Ubunqambi bayo busezingutyeni zayo ezirhuqayo, ayilikhumbulelanga ikamva layo; Yehla ke ngokubalulekileyo; ayinamthuthuzeli; Ithi, Zikhangele, Yehova, iintsizi zam; ngokuba utshaba luzikhulisile.
1:10 Umbandezeli usolule isandla sakhe phezu kwezinto zayo zonke ezinqwenelekayo; Kuba ibona iintlanga zingene engcweleni yayo, Owawuwise umthetho wena, ukuba zingangeni ebandleni lakho.
1:11 Bonke abantu bayo bayancwina, befuna isonka; Barhole izinto zabo ezinqwenelekayo ngenxa yesonka, ukuze bawubuyise umphefumlo; Bona, Yehova, ukhangele, ukuba ndisuke ndacukucezeka.
1:12 Akunto na oku kuni nonke, nina nidlula ngendlela? Bhekani nibone, ukuba kukho na umvandedwa onjengomvandedwa wam, endiwenziweyo, Athe uYehova wandenza lusizi ngemini yokuvutha komsindo wakhe.
1:13 Engaphezulu, uthume umlilo emathanjeni am, wawanyathela; Uzanekele umnatha iinyawo zam, wandibuyisa umva; Undenze inxuwa, yonke imini ndityhafile.
1:14 Idyokhwe yezikreqo zam ibotshwe sisandla sakhe; Zibhijelene, zenyuka zaba semqaleni wam, zawakhubekisa amandla am; INkosi yam indinikele ezandleni zabo ndingenakumisa kubo.
1:15 INkosi yam izitshitshisile zonke iimbalasane zam eziphakathi kwam; Indimemele umthendeleko, ukuba yaphule amadodana am. INkosi yam ixovule inkazana enguYuda, ngokungathi kusesixovulweni sewayini.
1:16 Ngenxa yezo zinto ndiyalila; iliso lam, iliso lam lihla amanzi, Ngokuba ekude kum umthuthuzeli, umbuyisi womphefumlo wam; Baziimpanza abantwana bam, ngokuba utshaba lwam lundoyisile.
1:17 IZiyon iyazolula izandla zayo, ayinamthuthuzeli; UYehova ubawisele umthetho ngoYakobhi, ukuba ababandezeli bakhe bamngqonge: IYerusalem iyinto elubhorha phakathi kwabo.
1:18 Ulilungisa uYehova; ngokuba bendiphikise umlomo wakhe. Khanive, nonke zizwe, niwubone umvandedwa wam; Umthinjana wam namadodana am emke nokuthinjwa.
1:19 Ndibize izithandane zam, zandikhohlisa zona; Ababingeleli bam, namadoda amakhulu akwam, aphume umphefumlo phakathi komzi, Xa abezifunela ukudla, ukuba abuyise imiphefumlo yawo.
1:20 Khangela, Yehova, ngokuba ndibandezelekile; izibilini zam ziyabila; Intliziyo yam iphendukile phakathi kwam; ngokuba ndasuka ndaba ziinkani kuphela; Ngaphandle ikrele landihlutha abantwana, ngaphakathi kwakukufa kodwa.
1:21 Bandivile ukuba ndiyancwina; ndathi, Andinamthuthuzeli; Zonke iintshaba zam zibuvile ububi bam; zinemihlali, ngokuba oko kwenziwe nguwe. Uyayizisa imini oyimemileyo, ziya kuba njengam ke.
1:22 Mabufike phambi kwakho bonke ububi bazo, Uziphathe njengoko wandiphatha ngako ngenxa yezikreqo zam zonke; Ngokuba kuninzi ukuncwina kwam, nentliziyo yam ityhafile.
2:1 Yoo! Itheni na iNkosi yam ukuyisibekela kangaka ngomsindo wayo intombi enguZiyon? Isikhuphile ezulwini, yasikhahlela ehlabathini, isihombo sikaSirayeli, Ayasikhumbula isihlalo seenyawo zayo ngemini yomsindo wayo.
2:2 INkosi yam iwaginyile, ayawaconga, onke amakriwa akwaYakobi; Izigungxule ngokuphuphuma komsindo wayo iinqaba ezinkulu zentombi enguYuda; Yazizisa emhlabeni; Ibungcolisile ubukumkani nabathetheli babo.
2:3 Izixakazile ngokuvutha komsindo wayo zonke iimpondo zikaSirayeli; Isibuyise umva isandla sayo sokunene ebusweni botshaba; Yatshisa kwaYakobi njengomlilo olenyayo, odlayo ngeenxa zonke.
2:4 Isityedile isaphetha sayo njengotshaba; imise isandla sayo sokunene, saxelisa esombandezeli, Yazibulala zonke izinto ezinqwenelekayo emehlweni; Ententeni yentombi enguZiyon, ibuphalazile ubushushu bayo njengomlilo.
2:5 INkosi yam isuke yaba njengotshaba; imginyile uSirayeli, Iziginyile zonke iingxande zayo ezinde, izonakalisile iinqaba zayo ezinkulu; Yandisa entombini enguYuda uncwino nokukhala.
2:6 Iyichithile indawo yayo ebiyiweyo njengomyezo; Iyitshabalalisile indawo yayo yentlangano; UYehova wenze walityalwa eZiyon umthendeleko nesabatha; Wabagiba ekubhavumeni komsindo wakhe ukumkani nombingeleli.
2:7 INkosi yam isihlambele isibingelelo sayo, ithe nethe kuyo ingcwele yayo, Izivingcelele esandleni sotshaba iindonga zeengxande zayo ezinde; Baxokozela endlwini kaYehova njengemini yomthendeleko.
2:8 UYehova ucinge ukonakalisa udonga lwentombi enguZiyon; Wolule ulutya lokulinganisela, akasibuyisa isandla sakhe ekuginyeni; Wenza ungqameko lomsele lwaba nesijwili, kwanodonga; zithokombisile kunye ezo zinto.
2:9 Amasango ayo atshonile emhlabeni; uyitshabalalisile, uyaphule imivalo yayo; Ukumkani wayo nabathetheli bayo basezintlangeni, akukho myalelo; Abaprofeti bayo abafumani mbono kuYehova.
2:10 Ahleli emhlabeni ethe cwaka amadoda amakhulu entombi enguZiyon; Azigalele ngomhlaba entloko, abhinqe ezirhwexayo; Uzithobele emhlabeni iintloko zawo umthinjana waseYerusalem.
2:11 Amehlo am aphela ziinyembezi, ziyabila izibilini zam, Isibindi sam siphalalele emhlabeni, ngenxa yokwaphuka kwentombi yabantu bakowethu, Ngokutyhafa kwabantwana, nabasemabeleni, ezitratweni zomzi.
2:12 Bamana ukuthi koonina, Iphi na ingqolowa newayini? Ekutyhafeni kwabo njengabangxwelerhiweyo ezitratweni zomzi, Ekuziphalazeni kwemiphefumlo yabo esifubeni sonina.
2:13 Ndikungqinele, ngantoni na? Ndikufanekise nantoni na, ntombi yaseYerusalem? Ndikulinganise nantoni na, ukuze ndikuthuthuzele, ntombindini iyintombi, inguZiyon? Ngokuba kukhulu ngangolwandle ukwaphuka kwakho; ngubani na onokukuphilisa?
2:14 Abaprofeti bakho bakubonele imibono yento engento nejavujavu; Ababutyhila ubugwenxa bakho, ukuba kubuyiswe ukuthinjwa kwakho; Bakubonele imibono ezizihlabo ezingezizo, nezokugxothwa.
2:15 Babetha izandla ngawe bonke abadlula ngendlela; Benza umsondlo, bahlunguzele iintloko ngentombi enguYerusalem, besithi, Ngulo mzi na, lo kuthiwa kuphela kwenzwakazi, yimihlali yehlabathi lonke?
2:16 Zonke iintshaba zakho zikwakhamisela umlomo; Zenza umsondlo, zitshixizela amazinyo; zithi, Siyiginyile; Inene, yiyo le imini ebe siyithembile; siyifumene, siyibonile.
2:17 Ukwenzile uYehova abekunkqangiyele; Ulizalisile ilizwi lakhe, abeliwisele umthetho kususela kwiimini zamandulo; Ugungxule, akaconga; Wenze lwakuvuyelela utshaba lwakho, Uphakamise uphondo lwababandezeli bakho.
2:18 Intliziyo yabo ikhala eNkosini yam; Ludonga lwentombi enguZiyon, mazihle iinyembezi njengomlambo imini nobusuku; Musa ukuyeka, malungaphezi ukhozo lweliso lakho.
2:19 Vuka, uhlahlambe ebusuku, ekuqalekeni kwemilindo; Yiphalaze njengamanzi intliziyo yakho ebusweni beNkosi; Ziphakamisele kuyo izandla zakho, ngenxa yomphefumlo wabantwana bakho, Abatyhafileyo kukulamba ekujikeni kwezitrato zonke.
2:20 Bona, Yehova, ukhangele, ngubani na lo wenjenje ukumphatha kakubi? Abafazi bangadla isiqhamo somzimba wabo na? Badle abantwana ababathantamisayo na? Angabulawelwa engcweleni yeNkosi na umbingeleli nomprofeti?
2:21 Balele emhlabeni phandle oyinkwenkwe noyindoda enkulu; Umthinjana wam namadodana am awile likrele; Ubulele ngemini yomsindo wakho, usikile, akwaconga.
2:22 Ukumemile ngokwemini yomthendeleko ukunxunguphala kwam ngeenxa zonke, Akwabakho usindayo, usalayo, ngemini yomsindo kaYehova. Endibathantamisileyo ndabakhulisa, utshaba lwam lubagqibele.
3:1 Ndim indoda ebone iintsizi, ngentonga yokuphuphuma komsindo wakhe.
3:2 Undikhokele wandihambisa ebumnyameni, akwaba sekukhanyeni.
3:3 Ubuye wasiguqulela kum ndedwa isandla sakho imini yonke.
3:4 Uyonakalisile inyama yam nolusu lwam; uwaphule amathambo am.
3:5 Undakhele wandirhaqa ngenyongo nendiniso.
3:6 Undibele ezindaweni ezimnyama, njengabafe ngonaphakade.
3:7 Undibiyele ngeenxa zonke, andinakuphuma; uwenze aba nzima amakhamandela am obhedu.
3:8 Noko ndikhalayo, ndizibikayo, uyawuvingcela umthandazo wam.
3:9 Uzibiyele iindlela zam ngamatye aqingqiweyo, uzenze goso iingqushu zam.
3:10 Kum uyibhere elalelayo, uyingonyama esezintsithelweni.
3:11 Uzityekisile iindlela zam, wandidlavula; undenze inxuwa.
3:12 Usigobile isaphetha sakhe, wandimisa ndaba yitekeni yotolo lwakhe.
3:13 Uzise ezintsweni zam iintolo zomphongolo wakhe.
3:14 Ndisuke ndayintlekisa kubantu bonke bakowethu; ndiyingoma yabo imini yonke.
3:15 Undihluthise ngeento ezikrakra, wandiseza ndahlutha umhlonyane.
3:16 Uwaphule ngohlalu amazinyo am; undixinzelele phantsi eluthuthwini.
3:17 Uwuhlambile umphefumlo wam, awaba naluxolo; ndiyilibele into elungileyo.
3:18 Ndathi, aphelile amandla am, nokulinda kwam kuYehova.
3:19 Zikhumbule iintsizi zam, nokutshutshiswa kwam, umhlonyane nenyongo.
3:20 Umphefumlo wam uyazikhumbula unangoku ezo zinto, usibekekile kum.
3:21 Oko ndikunyamekele ngentliziyo: ngenxa yoko ndilindile.
3:22 Kungeenceba zikaYehova le nto singagqityelwanga, ngokuba azipheli iimfesane zakhe.
3:23 Zintsha imiso ngemiso; kukhulu ukuthembeka kwakhe.
3:24 Isabelo sam nguYehova, utsho umphefumlo wam; ngenxa yoko ndilindele kuye.
3:25 UYehova ulungile kwabathembele kuye, kumphefumlo omquqelayo.
3:26 Kulungile ukuba umntu alulindele, ethe cwaka, usindiso lukaYehova.
3:27 Kuyilungele indoda ukuba iyithwale idyokhwe kwasebutsheni bayo.
3:28 Mayihlale yodwa ithe cwaka, xa iyithwalisiweyo.
3:29 Mayiwubeke eluthulini umlomo wayo; kungabakho ithemba mhlawumbi.
3:30 Mayisinikele isidlele sayo koyibethayo; mayihluthe yingcikivo.
3:31 Ngokuba iNkosi yam ayiyi kumhlamba umntu ngonaphakade,
3:32 Ngokuba naxa imhlisele usizi, noko yoba nemfesane ngokobuninzi benceba yayo.
3:33 Ngokuba ayibacinezeli ngokuphuma entliziyweni yayo, ibenze babe nosizi oonyana babantu.
3:34 Ekutyunyuzweni kwababanjiweyo bonke behlabathi phantsi kweenyawo;
3:35 Ekulijikeni ityala lomfo phambi kobuso bOsenyangweni;
3:36 Ekuphenulweni komntu ekubambaneni kwakhe nomnye: iNkosi yam ayiboni na?
3:37 Ngubani na okhe wathetha, kwenzeka, iNkosi yam ingawisanga mthetho?
3:38 Akuphumi okubi nokulungileyo emlonyeni wOsenyangweni na?
3:39 Yini na ukuba umntu akhalaze ephilile? Umfo makakhalaze ngenxa yezono zakhe.
3:40 Masiziphengulule iindlela zethu, sizigocagoce, sibuyele kuYehova.
3:41 Masizinyuse iintliziyo zethu kunye nezandla zethu, sizise kuThixo emazulwini.
3:42 Thina sikreqile saba neenkani; wena akuxolelanga.
3:43 Uzigqubuthele ngomsindo, wasisukela; ubulele akwaconga.
3:44 Uzigqubuthele ngelifu, ukuze ungaphumeli umthandazo wethu.
3:45 Usenze inkunkuma, imvuthuluka esazulwini sezizwe.
3:46 Zisakhamisele umlomo wazo zonke iintshaba zethu.
3:47 Kokwethu ukunkwantya, nomgongxo, nesibatha, nokutshabalala, nokwaphuka.
3:48 Iliso lam lihla imijelo yamanzi, ngenxa yokwaphuka kwentombi yabantu bakowethu.
3:49 Iliso lam liyatyityizela, aliyeki, alinqamki,
3:50 Ade aqondele abone uYehova, esemazulwini.
3:51 Iliso lam liyawubulala umphefumlo wam, ngenxa yeentombi zonke zomzi wakowethu.
3:52 Zindizingele zandizingela njengentaka iintshaba zam ngelize.
3:53 Zibubhangisile ubomi bam ngokundeyelisela emhadini, zandigibisela ngamatye.
3:54 Amanzi ahambe phezu kwentloko yam, ndathi, Ndinqanyulwe.
3:55 Ndinqule igama lakho, Yehova, kongaphantsi umhadi.
3:56 Izwi lam waliva; musa ukuyifihla indlebe yakho ekubefuzeni kwam, ekuzibikeni kwam.
3:57 Wasondela ngemini yokukunqula kwam, wathi, Musa ukoyika.
3:58 Uwathethile amatyala omphefumlo wam, Nkosi yam; ubukhulule ubomi bam ngokubumisela.
3:59 Ukubonile, Yehova, ukuphenulwa kwam; ligwebe ityala lam.
3:60 Uyibonile yonke impindezelo yabo, uzivile zonke iingcinga zabo ngam.
3:61 Ukuvile ukungcikiva kwabo, Yehova, uzivile zonke iingcinga zabo ngam,
3:62 Umlomo wabo basukela phezulu kum, nezicamango zabo ngam yonke imini.
3:63 Ukuhlala kwabo nokusuka kwabo kubheke; ndiyingoma yabo.
3:64 Babuyisele imbuyekezo, Yehova, ngokwezenzo zezandla zabo.
3:65 Banike ubumfama bentliziyo; intshwabulo yakho mayibe kubo.
3:66 Basukele ngomsindo, ubatshabalalise, bangabikho phantsi kwamazulu kaYehova.
4:1 Yoo! Isuke igolide yaba mncumevu; isuke ecikizekileyo, elungileyo, yaba yeyimbi; Asuke aphalazwa amatye engcwele ekujikeni kwezitrato zonke.
4:2 AbeZiyon abanqabileyo, abamelwe yigolide engcwengiweyo, Yoo! Babalelwa ekubeni yimiphanda yodongwe, umsebenzi wezandla zombumbi.
4:3 Kanti neempungutye ziyalirhola ibele, zanyise amathole azo; Ke yona intombi yabantu bakowethu isuke yaba sisijorha, njengenciniba entlango.
4:4 Ulwimi losebeleni lunamathela ekhuhlangubeni lakhe linxano; Abantwana bacela isonka, akukho ubaphulelayo.
4:5 Ababesidla ubuncwane baphanzile ezitratweni; Ababephathwa ngeengubo ezibomvu bawola amazala.
4:6 Bukhulile ubugwenxa bentombi yakowethu ngaphezu kwesono seSodom, Yona yabhukuqwayo ngephanyazo, kungasiwanga sandla kuyo.
4:7 Babeqaqambile ababalulekileyo bayo ngaphezu kwekhephu; baye bemhlophe ngaphezu kwamasi; Babeyingqombela imizimba ngaphezu kwekorale, isibili sabo besinjengesafire;
4:8 Imbonakalo yabo imnyama ngaphezu kocolothi; Abanakaneki ezitratweni; ulusu lwabo lutshele emathanjeni abo; lomile, lwanjengokhuni.
4:9 Baneyhweba ababulewe ngekrele kunababulewe yindlala, Bona baphelayo ngokubulawa kukungabikho kweziqhamo zamasimi.
4:10 Izandla zabafazi abanemfesane zipheke abantwanana babo, Baba kukudla kwabo ekwaphukeni kwentombi yabantu bakowethu.
4:11 Ubuphelelisile ubushushu bakhe uYehova, ukuphalazile ukuvutha komsindo wakhe; Wafaka umlilo eZiyon, wazitshisa iziseko zayo.
4:12 Bebengenakukholwa ookumkani behlabathi, nabemi bonke belimiweyo, Ukuba ubengangenayo umbandezeli notshaba emasangweni aseYerusalem.
4:13 Kungenxa yezono zabaprofeti bayo, nobugwenxa bababingeleli bayo, Abaphalaze igazi lamalungisa phakathi kwayo.
4:14 Baphamzela beziimfama ezitratweni, bedyobhekile ligazi, Bada abantu ababa nakuchukumisa nezambatho zabo.
4:15 Sukani, nantso inqambi! Kwatshiwo ukumenyezwa kubo. Sukani, sukani, musani ukuphatha! Bakusaba, baphamzela nalapho, kwathiwa phakathi kweentlanga, Mabangaphindi baphambukele khona.
4:16 Ubuso bukaYehova bubachithachithile, akasayi kubabheka; Ubuso bababingeleli ababubhekanga, amadoda amakhulu abawababalanga.
4:17 Thina, amehlo ethu ayaphela, ekhangele uncedo olungamampunge; Ekuboniseleni kwethu sibonisela uhlanga olungayi kusisindisa.
4:18 Bazingela amanyathela ethu, ukuze singabi nakuhamba ezitratweni zethu; Kusondele ukuphela kwethu, izalisekile imihla yethu; ewe, kufikile ukuphela kwethu.
4:19 Abasisukelayo banamendu ngaphezu kwamaxhalanga asezulwini; Basisukela ezintabeni ngokushushu, basilalela entlango.
4:20 Umoya wamathatha ethu, umthanjiswa kaYehova, ubanjisiwe emihadini yabo: Lowo besisithi, Siya kuhlala phantsi komthunzi wakhe ezintlangeni.
4:21 Yiba nemihlali uvuye kambe, ntombi yakwaEdom, ihleliyo ezweni lakwaUtse; Iya kudlulela nakuwe indebe; uya kunxila, uzihlube.
4:22 Bugqityiwe ubugwenxa bakho, ntombi inguZiyon; Akayi kuphinda akufuduse; Uya kubuvelela ubugwenxa bakho, ntombi yakwaEdom. Uya kuzityhila izono zakho.
5:1 Kukhumbule, Yehova, okusihleleyo; Bheka, uyibone ingcikivo yethu.
5:2 Ilifa lethu lisuke lenziwa elabasemzini, Izindlu zethu zalunga kwabolunye uhlanga.
5:3 Siziinkedama, asinabawo; Oma banjengabahlolokazi.
5:4 Amanzi ethu siwasela ngesilivere; Iinkuni zethu ziza kuthi ngexabiso.
5:5 Intshutshiso iphezu kwentamo yethu; Sidiniwe, asinakuphumla.
5:6 Isandla sisinika amaYiputa, Nama-Asiriya, ukuba sihluthe sisonka.
5:7 Oobawo bonile, abasekho; Thina sithwele ubugwenxa babo.
5:8 Silawulwa ngabakhonzi; Akukho usiqhiwulayo ezandleni zabo.
5:9 Isonka sethu sisizuza ngomphefumlo wethu usisichenge. Ngenxa yekrele lasentlango.
5:10 Ulusu lwethu luyavutha njengeziko Ngenxa yolophu lwendlala.
5:11 Badlwengule abafazi eZiyon, Iintombi emizini yakwaYuda.
5:12 Baxhome abathetheli ngezandla; Ubuso bamadoda amakhulu abubekwa.
5:13 Amadodana athwala amatye okusila, Amakhwenkwe akhubeka phantsi kweenkuni.
5:14 Amadoda amakhulu aphezile ukuya esangweni; Amadodana, ekubetheni uhadi.
5:15 Iphelile imihlali yentliziyo yethu, Ukuqamba kwethu kujike kwaba kukumbambazela.
5:16 Siwile isithsaba entlokweni yethu; Yeha ke thina! kuba sonile.
5:17 Ngenxa yoko ityhafile intliziyo yethu; Ngenxa yezo zinto amnyama amehlo ethu;
5:18 Ngenxa yentaba yaseZiyon, kuba ibharhile, Kuhamba iimpungutye phezu kwayo.
5:19 Wena, Yehova, uhleli ngonaphakade; Itrone yakho ikwisizukulwana ngesizukulwana.
5:20 Yini na ukuba usilibale ngonaphakade, Usilahle imihla emide?
5:21 Sibuyisele kuwe, Yehova; sobuya; Hlaziya imihla yethu njengokwamandulo.
5:22 Ungaba usicekise mpela na, Wanoburhalarhume kuthi ngokukhulukazi na?


text:
1:1 Ke kaloku kwathi ngemihla yokulawula kwabagwebi, kwabakho indlala elizweni. Yahamba indoda yaseBhetelehem yakwaYuda, yaza yaphambukela elizweni lakwaMowabhi, yona nomkayo, noonyana bayo bobabini.
1:2 Ke igama laloo ndoda lalinguElimeleki, igama lomkayo linguNahomi; amagama oonyana bayo babengooMalon noKiliyon, bengamaEfrata aseBhetelehem yakwaYuda. Baya ke elizweni lakwaMowabhi, baba khona.
1:3 Wafa uElimeleki indoda kaNahomi; washiywa ke yena noonyana bakhe bobabini.
1:4 Bazeka abafazi abangamaMowabhikazi; igama lomnye lalinguOrpa, igama lomnye lalinguRute; bahlala khona iminyaka eseshumini.
1:5 Bafa kananjalo bobabini ooMalon noKiliyon; washiywa ke loo mfazi ngoonyana bakhe bobabini nayindoda yakhe.
1:6 Wesuka yena noomolokazana bakhe, ebuya elizweni lakwaMowabhi; ngokuba weva eselizweni lakwaMowabhi, ukuba uYehova ubavelele abantu bakhe ngokubanika isonka.
1:7 Waphuma kuloo ndawo abekuyo, enoomolokazana bakhe bobabini; wahamba ngendlela ebuyela ezweni lakwaYuda.
1:8 Wathi uNahomi koomolokazana bakhe bobabini, Hambani, nibuyele elowo endlwini yonina; uYehova makanenzele inceba, njengoko nenze ngako kubafi nakum.
1:9 UYehova makaninike nifumane indawo yokuphumla, elowo endlwini yendoda yakhe. Wabanga; baliphakamisa ilizwi labo, balila.
1:10 Bathi kuye, Hayi, siya kubuyela nawe kubantu bakowenu.
1:11 Wathi uNahomi, Buyani, zintombi zam; kungani na ukuba nihambe nam? Ndisenoonyana yini na embilinini wam, ukuze babe ngamadoda kuni?
1:12 Buyani, zintombi zam; hambani, ngokuba sendikwaluphalele ukuba nendoda. Khona ukuba ndibe ndisithi, Ndisenethemba, nokuba bendithe ndaba ngonendoda ngobu busuku, nokuba bendithe ndazala oonyana,
1:13 beniya kuthi ngenxa yoko nilinde bade bakhule, yini na? Beniya kuthi ngenxa yoko nizibambe ningabi namadoda, yini na? Hayi, zintombi zam; ngokuba kukrakra kunene kum ngenxa yenu, kuba isandla sikaYehova siphumelene nam.
1:14 Baliphakamisa ilizwi labo, babuya balila. UOrpa wamanga uninazala; ke yena uRute wanamathela kuye.
1:15 Wathi yena, Uyabona, umkhuluwakazi wakho ubuyele kubantu bakowabo, nakoothixo bakowabo; buya nawe, ulandele umkhuluwakazi wakho.
1:16 Wathi uRute, Musa akundibongoza ngokuthi mandikushiye, ndibuye, ndingakulandeli; ngokuba apho uya khona, ndiya kuya nam; apho uya kuthi vu khona, ndiya kuthi vu khona; abantu bakowenu baya kuba ngabantu bam, uThixo wakho abe nguThixo wam;
1:17 apho ufela khona, ndiya kufela khona, ndingcwatyelwe khona. Makenjenje uYehova kum, aphinde ukwenjenje: kukufa kodwa okuya kundahlula nawe.
1:18 Wabona ukuba uzimisele ukuhamba naye, wayeka ukuthetha kuye.
1:19 Bahamba ke bobabini, bada bafika eBhetelehem. Kwathi, xa bangenayo eBhetelehem, wazamazama wonke umzi ngenxa yabo, bathi, NguNahomi na lo?
1:20 Wathi kubo, Musani ukuthi ndinguNahomi; yithini ndinguMara, ngokuba uSomandla undenze ndakrakra kunene.
1:21 Ndemka mna ndizele; ke uYehova undibuyisa ndilambatha. Yini na ukuba nithi ndinguNahomi; uYehova engqinile nje ngam, uSomandla endenzele ububi nje.
1:22 Wabuya ke uNahomi enoRute umMowabhikazi, umolokazana wakhe, owabuya elizweni lakwaMowabhi; bafika bona eBhetelehem ekuqalekeni kokuvunwa kwerhasi.
2:1 Ke kaloku uNahomi ebenesihlobo sendoda yakhe, indoda esisityebi emzalwaneni kaElimeleki; igama layo libe linguBhohazi.
2:2 Wathi uRute umMowabhikazi kuNahomi, Makhe ndiye entsimini, ndibhikice izikhwebu emva kwalowo ndiya kubabalwa nguye. Wathi kuye, Hamba, ntombi yam.
2:3 Wahamba waya, wabhikica entsimini emva kwabavuni. Ithamsanqa lakhe lawela phezu kwesahlulo sentsimi kaBhohazi, obengowomzalwane kaElimeleki.
2:4 Wathi gqi uBhohazi, evela eBhetelehem, wathi kubavuni, UYehova makabe nani. Bathi kuye, UYehova makakusikelele.
2:5 Wathi uBhohazi kwindodana yakhe ephethe abavuni, Yekabani na le nkazana?
2:6 Yaphendula indodana ephethe abavuni, yathi. Yinkazana engumMowabhikazi, efike noNahomi, bevela elizweni lakwaMowabhi;
2:7 yathi ke, Makhe ndibhikice, ndibuthe phakathi kwezithungu emva kwabavuni; yeza ke, yema kwakusasa kwada kwangoku; ukuhlala kwayo endlwini kukancinane.
2:8 Wathi uBhohazi kuRute, Uyeva na, ntombi yam? Musa ukuya kubhikica ntsimini yimbi; kananjalo uze ungadluli apha; namathela wenjenje kumthinjana wam lo;
2:9 amehlo akho makabe sentsimini oyivunayo wona, uwulandele; yabona, abafana bakwam ndibawisele umthetho wokuba bangakuchukumisi; xa unxaniweyo, yiya ezityeni, usele into ekhiwe ngabafana.
2:10 Wawa ngobuso bakhe, waqubuda emhlabeni, wathi kuye, Kutheni na ukuba ndibabalwe nguwe, undibuke, ndiyinkazana yolunye uhlanga nje?
2:11 Waphendula uBhohazi, wathi kuye, Ndiyixelelwe kakuhle yonke into oyenzileyo kunyokozala, emva kokufa kwendoda yakho; ukuba ushiye uyihlo nonyoko, nelizwe owazalelwa kulo, weza ebantwini obungabazi ngaphambili.
2:12 UYehova makakubuyekeze ukwenza kwakho, uzaliseke umvuzo wakho ovela kuYehova uThixo kaSirayeli, oze wazimela phantsi kwamaphiko akhe wena.
2:13 Wathi yena, Mandibabalwe nguwe, nkosi yam; ngokuba undithuthuzele, ngokuba uthethe kakuhle nomkhonzazana wakho, ndingenjengomnye wabakhonzazana bakho nje.
2:14 Wathi uBhohazi kuye, Ngexesha lokudla sondela apha, udle isonka, uncinde iviniga ngeqhekeza lakho. Wahlala phantsi ngasecaleni labavuni. Wamnika ikhweba; wadla, wahlutha, washiya.
2:15 Wesuka ke waya kubhikica; uBhohazi waluwisela umthetho ulutsha olulolwakhe, wathi, Makabhikice naphakathi kwezithungu, ningamdanisi;
2:16 nimrholele nokumrholela inxenye ezithungwini, nishiye, abhikice, ningamkhalimeli.
2:17 Wabhikica entsimini leyo kwada kwahlwa; wayibhula into abeyibhikicile, yanga yiefa yerhasi.
2:18 Wathwala, waya ekhaya; wayibona uninazala into ayibhikicileyo; wakurhola, wamnika abekushiyile akuba ehluthi.
2:19 Wathi uninazala kuye, Ubhikice phi na namhla? Ubusebenza phi na? Makasikelelwe okubukileyo wena. Wamxelela uninazala umntu abesebenza kuye, wathi, Igama lendoda endisebenze kuyo namhla nguBhohazi.
2:20 Wathi uNahomi kumolokazana wakhe, Makasikelelwe yena nguYehova, ongayekelelanga ukwenza inceba yakhe kwabaphilileyo nakwabafileyo. Wathi uNahomi kuye, Indoda leyo iyalamana nathi; ingowabakhululi bethu.
2:21 Wathi uRute umMowabhikazi, Kananjalo ithe yona kum, Uze unamathele kulutsha olulolwam, lude lulugqibe lonke uvuno olulolwam.
2:22 Wathi uNahomi kuRute umolokazana wakhe, Kulungile, ntombi yam, ukuba uphume nomthinjana wakhe, ukuze ungafikelwa mntu ukwenye intsimi.
2:23 Wanamathela kumthinjana kaBhohazi, wabhikica, kwada kwagqitywa ukuvunwa kwerhasi nokuvunwa kwengqolowa; wahlala noninazala.
3:1 Wathi uNahomi uninazala kuye, Ntombi yam, ndingakufuneli na ukuphumla okokulungela?
3:2 Kaloku akasihlobo sethu na uBhohazi, lowo umthinjana ubunawo? Nanko esela irhasi ngobu busuku esandeni.
3:3 Zihlambe, uthambise, unxibe iingubo zakho, uhle uye esandeni. Uze ungazazisi endodeni leyo, ide igqibe ukudla nokusela.
3:4 Wothi, ukulala kwayo phantsi, uqonde indawo eye kulala kuyo, uye uyityhile ingubo ngasezinyaweni zayo, ulale phantsi; yokuxelela ke yona into owoyenza.
3:5 Wathi kuye, Yonke into oyithethayo ndoyenza.
3:6 Wehla ke waya esandeni, wenza ngako konke abemwisele umthetho ngako uninazala.
3:7 Wadla uBhohazi, wasela, yachwayitha intliziyo yakhe; waya walala phantsi ekupheleni kwentlaba. Waya ke ecotha, wamtyhila ingubo ngasezinyaweni zakhe, walala phantsi.
3:8 Kwathi phakathi kobusuku, yothuka indoda leyo, yaguquka, yabona kulele inkazana ngasezinyaweni zayo.
3:9 Yathi, Ungubani? Wathi, NdinguRute, umkhonzazana wakho; twabulula isondo lengubo yakho phezu komkhonzazana wakho, ngokuba ungumkhululi wena.
3:10 Yathi, Usikelelwe nguYehova, ntombi yam. Inceba yakho yamva nje ingaphezu kweyokuqala, ungalandelanga madodana nje, nokuba ngasweleyo nokuba nganobutyebi.
3:11 Kaloku ke, ntombi yam, musa ukoyika; konke okuthethileyo ndokwenzela; ngokuba bonke abantu bomzi wakowethu bayazi ukuba uyinkazana enesidima.
3:12 Ewe! Kuyinene, ndingumkhululi inyaniso. Ke kukho umkhululi osondeleyo kuwe kunam.
3:13 Lala ngobu busuku; kothi kusasa, ukuba uthe wakukhulula ngentlawulelo, kulunge, makakukhulule ngentlawulelo; ke ukuba akathanga akunanze ukukukhulula ngentlawulelo, ndokukhulula ngentlawulelo mna, ehleli nje uYehova. Lala kude kuse.
3:14 Walala ke ngasezinyaweni zakhe kwada kwasa; wavuka bengekanakanani abantu. Yathi, Makungaziwa ukuba bekuze inkazana esandeni.
3:15 Yathi, Ethe ingubo yakho yokwaleka, ukhongozele. Wakhongozela ke ngayo. Yalinganisa izilinganiso zerhasi ezithandathu, yamthwalisa; wagoduka.
3:16 Waya kuninazala, wathi yena, Utheni, ntombi yam? Wamxelela konke emenzele khona indoda leyo.
3:17 Wathi, Indinike ezi zilinganiso zerhasi; ngokuba yayisithi, Musa ukuya kunyokozala ulambatha.
3:18 Wathi, Hlala, ntombi yam, ude wazi okuya kuhla; kuba indoda leyo ayiyi kuphumla, ingakuphelisanga oku namhla.
4:1 Ke kaloku wenyuka uBhohazi, waya esangweni lomzi, wahlala khona; nanko egqitha umkhululi lowa abethetha yena uBhohazi; wathi, Wa, Nantsi, khawuphambukele apha, uhlale phantsi.
4:2 Waphambuka, wahlala. Wathabatha ishumi lamadoda kumadoda amakhulu omzi, wathi, Hlalani apha; ahlala ke.
4:3 Wathi kumkhululi lowo, Isahlulo somhlaba obungowomzalwana wethu uElimeleki, uthengise ngaso uNahomi, obuye elizweni lakwaMowabhi;
4:4 ndathi ke mna, mandivule indlebe yakho, ndithi, Wuthenge ngaphambi kwaba bahleliyo apha, phambi kwamadoda amakhulu abantu bakowethu. Ukuba uyawukhulula ngentlawulelo, wukhulule ngentlawulelo; ukuba akuwukhululi ngentlawulelo, ndixelele ndazi; ngokuba akukho bani unokuwukhulula ngentlawulelo, ingenguwe; ndisemva kwakho mna. Wathi, Ndowukhulula ngentlawulelo mna.
4:5 Wathi uBhohazi, Mhlenikweni uwuzuzayo umhlaba esandleni sikaNahomi, uwuzuza nakuRute, umMowabhikazi, umkamfi, ukuba uvuse igama lomfi elifeni lakhe.
4:6 Wathi umkhululi lowo, Andinakuzikhululela ngentlawulelo ngokwam, hleze ndilonakalise elam ilifa. Zikhululele ngentlawulelo isilunga sam eso; ngokuba andinako mna ukuwukhulula ngentlawulelo.
4:7 Ke kaloku kwakusithiwa kudala kwaSirayeli, ukukhulula ngentlawulelo nokwanana, ukuze yonke into ibe iqiniselwe, ubani anyothule imbadada yakhe ayinike ummelwane wakhe; oko kwaye kububungqina kwaSirayeli.
4:8 Wathi umkhululi lowo kuBhohazi, Zithengele. Wanyothula imbadada yakhe.
4:9 Wathi ke uBhohazi kumadoda amakhulu nakubantu bonke, Ningamangqina namhla, ukuba ndikuthengile konke okukaElimeleki, nako konke okukaKiliyon noMalon, esandleni sikaNahomi;
4:10 noRute umMowabhikazi, umkaMalon, ndimzuzile ukuba abe ngumkam, ukuze kuvuswe igama lomfi elifeni lakhe, linganqanyulwa igama lomfi ebazalwaneni bakhe, nasesangweni lendawo yakhe: ningamangqina namhla.
4:11 Bathi bonke abantu abasesangweni namadoda amakhulu, Singamangqina. UYehova makamenze lo mfazi ungenayo endlwini yakho, abe njengoRakeli nanjengoLeya, abayakhayo indlu kaSirayeli bobabini, avelise amandla e-Efrata, akwenzele udumo eBhetelehem;
4:12 indlu yakho ibe njengendlu kaPeretse, awamzalayo uTamare kuYuda, ngembewu leyo aya kukunika uYehova ngale ntombazana.
4:13 UBhohazi wamzeka ke uRute waba ngumkakhe, wamngena; waza uYehova wamnika ukuzala; wazala unyana.
4:14 Bathi abafazi kuNahomi, Makabongwe uYehova ongakuyekelanga uswele umkhululi namhla; igama lakhe malivakale kwaSirayeli;
4:15 abe ngumbuyisi womphefumlo kuwe, nomnqaki wezimvi zakho; ngokuba umolokazana wakho okuthandayo, lowo ulungileyo kuwe ngaphezu koonyana abasixhenxe, umzele.
4:16 UNahomi wamthabatha umntwana lowo, wambeka esifubeni sakhe, waba ngumondli wakhe.
4:17 Lwamthiya igama ummelwanekazi, lwathi, UNahomi uzalelwe unyana, lwathi igama lakhe nguObhedi; yena nguyise kaYese, uyise kaDavide.
4:18 Yiyo le ke inzala kaPeretse: uPeretse wazala uHetseron;
4:19 uHetseron wazala uRam; uRam wazala uAminadabhi;
4:20 uAminadabhi wazala uNashon; uNashon wazala uSalemon;
4:21 uSalemon wazala uBhohazi; uBhohazi wazala uObhedi;
4:22 UObhedi wazala uYese; uYese wazala uDavide.


text:
“Bazibona” Izinto Ezazithenjisiwe
‘Abazange bayifumane inzaliseko yazo izithembiso, kodwa bazibona zisekude.’—HEBHERE 11:13.
1. Kusinceda ngantoni ukuba nomfanekiso-ngqondweni wezinto esingazange sazibona ngaphambili? (Jonga umfanekiso osekuqaleni.)
UYEHOVA usivave ngesipho sokukwazi ukuba nomfanekiso-ngqondweni wezinto esingazange sazibona ngaphambili. Oku kusinceda silangazelele izinto ezintle esiza kuzifumana kwikamva size senze namacebo okusinceda singangeni engxakini. UYehova uyayazi into eza kwenzeka kwikamva ibe usichazela nezinye zezinto esiza kuzifumana. Nangona singekaziboni okwangoku, siyakwazi ukuba nomfanekiso-ngqondweni wazo size sibe nokholo lokuba ziza kwenzeka.—2 Korinte 4:18.
2, 3. (a) Kungasinceda ngantoni ukuba nomfanekiso-ngqondweni? (b) Yiyiphi imibuzo esiza kuyiphendula kweli nqaku?
2 Kakade ke, ngamanye amaxesha sikhe siphuph’ emini. Ngokomzekelo, intombazana encinci isenokuba nomfanekiso-ngqondweni wayo ikhwele ibhabhathane. Kakade ke, yintsom’ emini leyo! Noko ke, uHana unina kaSamuweli waba nomfanekiso-ngqondweni wezinto ezazinokwenzeka. Wayesoloko ecinga ngemini awayeza kusa ngayo unyana wakhe emnqubeni ukuze asebenze nababingeleli. Eli yayingelophupha nje! Yinto awayezixelele ukuba uza kuyenza. Ukusoloko ecinga ngaloo mini kwanceda uHana wangagungqi kwisithembiso awayesenze kuYehova. (1 Samuweli 1:22) Xa sicinga ngezithembiso zikaYehova, siba nomfanekiso-ngqondweni wezinto eziza kwenzeka nokuba sele kumnyam’ entla.—2 Petros 1:19-21.
3 Kwabanceda ngantoni abantu bakaYehova bamandulo ukusoloko becinga ngezithembiso zakhe? Kutheni kukuhle ukuba nathi sibe nomfanekiso-ngqondweni wobomi xa kuzaliseka izithembiso zikaThixo?
UKHOLO LWABO LOMELELA NANGAKUMBI XA BABECINGA NGEKAMVA
4. Kwakutheni ukuze uAbheli akwazi ukuba nomfanekiso-ngqondweni wekamva eliqaqambileyo?
4 UAbheli waba ngumntu wokuqala ukuba nokholo kwizithembiso zikaYehova. Wayesazi ukuba emva kokuba uAdam noEva bonile, uYehova wathi kwinyoka: “Ndiya kubeka ubutshaba phakathi kwakho nomfazi naphakathi kwembewu yakho nembewu yakhe. Yona iya kukutyumza intloko uze wena uyityumze isithende.” (Genesis 3:14, 15) UAbheli wayengayazi ncam indlela eyayiza kwenzeka ngayo le nto. Kodwa ke inoba wayicinga kaninzi le nto yayithethwe nguThixo. Mhlawumbi wayezibuza ukuba, ‘Inoba ngubani bethu lo uza kwenzakaliswa yinyoka aze ancede abantu bafezeke kwakhona?’ UAbheli wayenokholo lokuba yonke into ethenjiswe nguYehova iza kwenzeka, ibe xa wenza umnikelo, uYehova wawamkela.—Funda iGenesis 4:3-5; namaHebhere 11:4.
5. Kwamnceda ngantoni uEnoki ukucinga ngekamva?
5 Enye indoda eyayinokholo olomeleleyo kuThixo nguEnoki. Wayephila nabantu abangendawo ababethetha “izinto ezothusayo” ngoThixo. Kodwa ke uEnoki wayenesibindi ibe washumayela ngezinto awayezithunywe nguThixo. Waxelela abantu ukuba uYehova uza kubatshabalalisa abangendawo. (Yude 14, 15) Wancedwa yintoni? Mhlawumbi uEnoki wayenomfanekiso-ngqondweni wehlabathi xa wonke umntu ekhonza uYehova.—Funda amaHebhere 11:5, 6.
6. Emva koMkhukula, yintoni ekusenokwenzeka ukuba uNowa wacinga ngayo?
6 UNowa wayenokholo kuYehova, ngoko ke akazange atshabalale ngoMkhukula. (Hebhere 11:7) Ekubeni wayenokholo, uNowa wabingelela ngezilwanyana kuYehova. (Genesis 8:20) Emva koMkhukula, abantu baqala apho babeyeke khona ukuba babi. UNimrod waqalisa ukulawula ibe wafaka abantu umoya wezikhova ukuze bavukele uYehova. (Genesis 10:8-12) Kodwa uNowa yena waqhubeka enokholo olomeleleyo. NjengoAbheli, naye wayeqinisekile ukuba ngenye imini uThixo uza kusisiphula neengcambu isono nokufa. Kusenokwenzeka ukuba uNowa wayenomfanekiso-ngqondweni wehlabathi xa kungekho balawuli bakhohlakeleyo. Nathi sifanele sibe nomfanekiso-ngqondweni welo xesha ekusele kumbovu ukuba lifike!—Roma 6:23.
BABECINGA NGEXESHA LAXA IZITHEMBISO ZIKATHIXO ZIZALISEKA
7. Liliphi ikamva ababenomfanekiso-ngqondweni walo uAbraham, uIsake noYakobi?
7 UAbraham, uIsake noYakobi babenomfanekiso-ngqondweni wekamva elimangalisayo. UYehova wabathembisa ukuba abantu bazo zonke iintlanga babeya kuzisikelela “ngembewu” yabo. (Genesis 22:18; 26:4; 28:14) UThixo wayebathembise nokuba iintsapho zabo zaziza kuba luhlanga olukhulu zize zihlale kwiLizwe elihle Lesithembiso. (Genesis 15:5-7) Ekubeni uAbraham, uIsake noYakobi babesazi ukuba izithembiso zikaYehova ziyinyani, babenomfanekiso-ngqondweni ocacileyo weentsapho zabo seziphila kwelo lizwe. Eneneni, ukususela oko uAdam noEva bonayo, uYehova ebebanceda abakhonzi bakhe abathembekileyo baqonde indlela abantu abaza kuba yiyo xa befezekile.
8. Yintoni eyanceda uAbraham wanokholo olomeleleyo waza wathobela?
8 Ngenxa yokholo olomeleleyo awayenalo uAbraham, wayemthobela uYehova naxa izinto zazingahambi kakuhle. UAbraham nabanye abakhonzi abathembekileyo bakwazi ukuba nomfanekiso-ngqondweni wezithembiso zikaYehova nangona ezinye zazo zazaliseka sebafayo. IBhayibhile ithi: “Bazibona zisekude, bazithakazelela.” (Funda amaHebhere 11:8-13.) UAbraham wayesazi ukuba uYehova wayesoloko ezigcina izithembiso zakhe, ngoko wayeqinisekile ukuba nezithembiso zexesha elizayo wayeza kuzizalisekisa zonke.
Abantu kumaxesha okubhalwa kweBhayibhile babekhangele phambili kwixesha laxa uYehova norhulumente wakhe beza kulawula ngonaphakade emhlabeni
9. Ukukholelwa kuka-Abraham kwizithembiso zikaThixo kwamnceda njani?
9 Ekubeni uAbraham wayezikholelwa izinto awayezithenjiswe nguYehova, waqhubeka esenza izinto ezazifunwa nguye. Ngokomzekelo, washiya ikhaya lakhe eUre waza wangumphambukeli kwizixeko ngezixeko ubomi bakhe bonke. Wayesazi ukuba izixeko ezazimngqongile zaziza kutshabalala kuba abalawuli bazo babengamkhonzi uYehova, ibe akazange ahlale ngokusisigxina kuzo. (Yoshuwa 24:2) Kunoko, wayekhangele phambili kwixesha laxa uYehova nobukumkani bakhe beza kulawula ngonaphakade emhlabeni. Obu bukumkani ‘sisixeko esineziseko zokwenene, sixeko eso esimakhi nomenzi waso unguThixo.’ (Hebhere 11:10) UAbraham, uAbheli, uEnoki, uNowa nabanye babekholelwa kuvuko. Nanini na becinga ngokuphila ngonaphakade emhlabeni omhle, ukholo lwabo kuYehova lwalusomelela nangakumbi.—Funda amaHebhere 11:15, 16.
10. Kwamnceda ngantoni uSara ukuba nombono wezinto zexesha elizayo?
10 USara, umfazi ka-Abraham, wayenokholo olomeleleyo kwizithembiso zikaYehova. Kwanaxa wayesele eneminyaka eyi-90 engenabantwana, wayekhangele phambili ekubeni nomntwana. USara wayenawo nombono wabantwana bakhe besiba luhlanga olukhulu. (Hebhere 11:11, 12) Yintoni eyayimqinisekisa? Kaloku uYehova wathi kumyeni wakhe: “Ndiza kumsikelela ndize ndikunike unyana ngaye; yaye ndiza kumsikelela abe ziintlanga; kuya kuphuma ookumkani bezizwana kuye.” (Genesis 17:16) Kanye njengoko uYehova wayethembisile, uSara waba nonyana onguIsake. Lo mmangaliso wamqinisekisa ukuba nezinye iinkcukacha zesi sithembiso sikaYehova zaziza kuzaliseka. Nathi sinokulomeleza ukholo lwethu ngokuba nombono wezinto ezintle uYehova asithembise zona.
WAYESOLOKO ECINGA NGOMVUZO
11, 12. Yintoni eyabangela uMoses waya emthanda nangakumbi uYehova?
11 UMoses naye wayenokholo kwizithembiso zikaYehova. Wayekhuliswe njengenkosana eYiputa. Kodwa ngenxa yokuba wayemthanda uYehova ngaphezu kwayo nantoni na, uMoses akazange azifunele ubutyebi negunya. Wayefundisiwe ngabazali bakhe abangamaHebhere ngoYehova nangesithembiso sokuba wayeza kukhulula amaHebhere asebukhobokeni, aze awanike iLizwe Lesithembiso. (Genesis 13:14, 15; Eksodus 2:5-10) Okukhona uMoses ecinga ngezi zithembiso, kokukhona wayemthanda kakhulu uYehova.
12 IBhayibhile isixelela ngoko uMoses wayesoloko ecinga ngako: “Ngokholo uMoses, xa wayekhulile, wala ukubizwa ngokuba ungunyana wentombi kaFaro, enyula ukuphathwa kabuhlungu kunye nabantu bakaThixo kunokuziyolisa ngesono okwexeshana, ngenxa yokuba walubalela ungcikivo lukaKristu ekuthini lububutyebi obukhulu ngakumbi kunobuncwane baseYiputa; kuba wayekhangele ngenyameko emvuzweni.”—Hebhere 11:24-26.
13. Kwamnceda ngantoni uMoses ukusoloko ecinga ngezithembiso zikaYehova?
13 Kumele ukuba uMoses wacingisisa ngesithembiso sikaYehova sokukhulula amaHebhere ebukhobokeni. Njengabanye abakhonzi bakaYehova, wayesazi ukuba uYehova uza kubavusa bonke abalele ekufeni. (Yobhi 14:14, 15; Hebhere 11:17-19) Ngoko ke, wayeyazi indlela uYehova abathanda ngayo abantu. Oku kwamenza wamthanda ngakumbi uYehova lwaza nokholo lwakhe lwathi chatha. Kwamnceda wamkhonza uYehova ubomi bakhe bonke. (Duteronomi 6:4, 5) Naxa uFaro wayefuna ukumbulala, uMoses zange oyike. Wayesazi ukuba uYehova wayeza kumvuza kwixesha elizayo.—Eksodus 10:28, 29.
YIBA NOMBONO WEZINTO EZIZA KWENZIWA BUBUKUMKANI BUKATHIXO
14. Baphupha ngantoni abanye abantu ngekamva?
14 Abantu abaninzi xa becinga ngekamva, baphupha ngezinto ezingasoze zenzeke. Ngokomzekelo, abanye abangamahlwempu baphupha ngokuba zizityebi ezingaswele nto. Kodwa iBhayibhile ithi kwihlabathi likaSathana kuya kusoloko kukho ‘iinkathazo nezinto ezenzakalisayo.’ (INdumiso 90:10) Ukanti abanye banombono worhulumente wabantu elungisa iingxaki ezikhoyo. Kodwa iBhayibhile ithi ngurhulumente kaThixo kuphela onokwenza oko. (Daniyeli 2:44) Ibe abantu abaninzi bacinga ukuba ihlabathi alisoze litshintshe. Kodwa iBhayibhile ithi uThixo uza kulitshabalalisa eli hlabathi lingendawo. (Zefaniya 1:18; 1 Yohane 2: 15-17) Abo baphupha ngezinto ezichaseneyo nenjongo kaYehova, baza kudana.
15. (a) Kusinceda ngantoni ukucinga ngezinto uThixo asithembise zona? (b) Yeyiphi eyona nto ukhangele phambili kuyo?
15 UYehova usithembise izinto ezintle zexesha elizayo. Siyavuya xa sicinga ngelo xesha, ibe sifumana amandla okuqhubeka simkhonza. Ngaba sowunawo umbono wezinto uYehova akuthembise zona, enoba uza kuba lapha emhlabeni okanye ezulwini? Ukuba unethemba lokuphila ngonaphakade apha emhlabeni, yiba nombono wakho nezihlobo zakho nisenza lo mhlaba ube yiparadesi entle. Abantu abakhokelayo kulo msebenzi bakukhathalele. Ibe wonke umntu ohlala naye uthanda uYehova njengawe. Yiba nombono wakho usempilweni, udlamkile yaye ungenaxhala lanto. Wonwabile ngenxa yokuba usebenzisa iziphiwo onazo ukunceda abanye bamzukise uYehova. Mhlawumbi unceda nabo bavusiweyo ukuba bamazi. (Yohane 17:3; IZenzo 24:15) Ukucinga ngezi zinto akulophupha nje. Zonke ziza kwenzeka kuba iBhayibhile itsho njalo.—Isaya 11:9; 25:8; 33:24; 35:5-7; 65:22.
THETHA NGEZINTO ONOMNQWENO WOKUZIBONA
16, 17. Kutheni kubalulekile ukuthetha ngezinto ezintle uYehova asithembise zona?
16 Xa sincokola nabazalwana bethu ngezinto esikhangele phambili kuzo kwihlabathi elitsha, siyancedana ukuze sibe nomfanekiso-ngqondweni ocacileyo wekamva. Kakade ke, asiyazi ncam into esiza kuyenza kwihlabathi elitsha. Kodwa xa sithetha ngezinto esikhangele phambili kuzo, sibonisa ukuba sinokholo kwizithembiso zikaYehova. Ngale ndlela, siyakhuthazana ekukhonzeni uYehova kula maxesha anzima, njengoPawulos nabazalwana bakhe baseRoma.—Roma 1:11, 12.
17 Xa ucinga ngekamva uYehova alithembisileyo, awunakusoloko ucinga ngeengxaki onazo. Ngesinye isihlandlo, uPetros wayekhathazekile waza wathi kuYesu: “Khangela! Sishiye zonke izinto saza sakulandela; yintoni okunene esiya kuyifumana?” UYesu wayefuna uPetros nabanye abafundi bacinge ngezinto ezintle ababeza kuzenza kwixesha elizayo. Ngoko wathi kubo: “Xa uNyana womntu ehlala phantsi kwitrone yakhe ezukileyo, nina eniye nandilandela niya kuhlala kwiitrone ezilishumi elinesibini, nigweba izizwe ezilishumi elinesibini zakwaSirayeli. Kwaye wonk’ ubani oshiye izindlu okanye abantakwabo okanye oodade okanye uyise okanye unina okanye abantwana okanye imihlaba ngenxa yegama lam uya kwamkela izihlandlo ezininzi ngakumbi yaye uya kudla ilifa ubomi obungunaphakade.” (Mateyu 19:27-29) Ngoko, uPetros nabanye abafundi baba nombono wabo belawula noYesu emazulwini, benceda abantu abathobekileyo ukuba bafezeke.
18. Kusinceda ngantoni ukuba nombono kaThixo ezizalisekisa izithembiso zakhe?
18 Sifundile ngezinto ezanceda abakhonzi bakaYehova banokholo olomeleleyo. UAbheli waba nomfanekiso-ngqondweni wekamva elihle elithenjiswe nguYehova, yaye ngenxa yokuba nokholo, wathandwa nguye. UAbraham waba nombono wexesha laxa izithembiso zikaYehova ‘ngembewu’ zizaliseka, ngenxa yoko wamthobela kwanaxa kwakunzima kakhulu. (Genesis 3:15) UMoses wayekhangele phambili kumvuzo awayewuthenjiswe nguYehova, yaye oku kwambangela wamthanda waza wathembeka kuye. (Hebhere 11:26) Xa sisiba nombono wexesha laxa uYehova ezizalisekisa zonke izithembiso zakhe, ukholo lwethu luyomelela size simthande ngakumbi. Kwinqaku elilandelayo siza kufunda ngenye indlela okusinceda ngayo ukuba nomfanekiso-ngqondweni wezinto.


text:
Chapter 74
1 Eyokuqiqa; eka-Asafu. Yini na Thixo, ukuba uhlale usihlambile, Uqhume umsindo wakho kwizimvu zedlelo lakho?
2 Likhumbule ibandla lakho olithengileyo kwakudala, Olikhululeyo, laba sisizwe selifa lakho; Intaba yaseZiyon, ohleli kuyo.
3 Phakamisa ukunyathela kwakho, ukuya kumanxuwa ahlala ehleli: Utshaba luvive into yonke engcweleni.
4 Babharhula ababandezeli bakho endaweni yokuhlangana phakathi; Bamisa eyabo imiqondiso, yaba yiyo eyimiqondiso.
5 Kwanga kungenelwe Intshinyela yemithi ngezixengxe.
6 Kungoku, uqoqo lwayo lonke Balucanda ngamazembe neengxobonga.
7 Bayifaka umlilo ingcwele yakho; Bawuhlambela ngokuwuwisela emhlabeni umnquba wegama lakho.
8 Bathi ezintliziyweni zabo, Siya kubanyanzelela phantsi kuphele; Bazitshisile zonke iindawo zikaThixo zokuhlangana ezweni apha.
9 Imiqondiso yethu asiyiboni, Akusekho mprofeti; Kuthi akukho waziyo ukuba koda kuse phi na kunjalo.
10 Kunini na, Thixo, umbandezeli engcikiva? Utshaba luhleli luligiba igama lakho?
11 Usifinyezeleni na isandla sakho, nesokunene sakho? Sirhole esifubeni sakho, ulugqibe.
12 Ke uThixo nguKumkani wam kwakumandulo, Ulosebenza usindiso phakathi kwehlabathi lonke.
13 Nguwe owahlula ulwandle ngamandla akho, Owaphula iintloko zeengwenya emanzini.
14 Nguwe owaxhaxha iintloko zeleviyatan, Wazinika zakukudla kubantu, kubemi bomqwebedu.
15 Nguwe owagqobhoza yayimithombo, yayimilanjana; Nguwe owomisa imilambo engomiyo.
16 Yeyakho imini, bobakho nobusuku; Nguwe owalungisa ukukhanya nelanga.
17 Nguwe owamisa yonke imida yehlabathi; Ihlobo, nobusika, nguwe owazibumbayo ezo zinto.
18 Khumbula oku; utshaba lungcikiva uYehova, Abantu abanobudenge baligibile igama lakho.
19 Musa ukuwunikela erhamncweni umphefumlo wehobe lakho; Ungahlali uwulibele umhlambi wakho oziintsizana.
20 Bheka emnqophisweni, Ngokuba iindawo ezimnyama zelizwe zizele zizindlu zogonyamelo.
21 Makangabuyi otyumkileyo ehlazisiwe; Makalidumise igama lakho olusizana nolihlwempu.
22 Khawusuk’ ume, Thixo, ubambane nababambene nawe; Khumbula ukukungcikiva kwesidenge yonke imini.
23 Musa ukulilibala izwi lababandezeli bakho, Ukungxola kwabasukela phezulu kuwe, okuhlala kunyuka.


text:
Undoqo impumelelo J & S Botanics yeyona ubuchwepheshe bethu phambili. Ukususela nkampani yasekwa, sisoloko zazigxininisa kwi uphando oluzimeleyo kunye ezintsha. We waqesha Dr. Paride evela eItali Njengoba esinye isazi sesayensi wethu omkhulu, wakha iqela a 5 amalungu R & D ngeenxa zonke kuye. Kule minyaka idluleyo, eli qela liphuhlise elinesibini yeemveliso ezintsha ze zisonjululwe imiba emininzi engundoqo yobugcisa nokwandisa inkqubo yethu imveliso. Ngeminikelo yabo, inkampani wethu umi ngaphandle kolu shishino ekhaya kunye ehlabathini. Sinento patents 7 leyo ibandakanya iinkalo ezahlukeneyo iiteknoloji gesi. Ezi technologies kusenza sikwazi ukuvelisa izicatshulwa unobunyulu ephakamileyo, umsebenzi ephakamileyo bemvelo, intsalela ephantsi ngesifo amandla aphantsi.
Ukongeza, J & S Botanics has axhobe wabaphandi bethu norhulumente isixhobo zelebhu yobugcisa. iziko lethu uphando kufakwa tanki amancinci naphakathi gesi, evaporator rotary, ikholam amancinci naphakathi chromatography, concentrator ungqukuva, umatshini amancinci emoyeni yokomisa nenqaba owomileyo mini zokutshiza, njl kufuneka ivavanywe Zonke iinkqubo imveliso yaye zivunywe elabhoratri phambi yemveliso mass kwi mveliso.
J & S Botanics igcina-mali enkulu R & S ngonyaka ngamnye, njengokuntshula ngonyaka kwi persenti-15%. Injongo yethu kukuba ukongeza iimveliso ezimbini ezintsha qho ngonyaka kwaye, ngenxa yoko, ukuqinisekisa ukuba inkampani phambili kwishishini yokutsala isityalo ehlabathini.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi | INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
1 Umbono+ kaIsaya+ unyana ka-Amotsi awawubonayo ngokuphathelele uYuda neYerusalem ngemihla kaUziya,+ uYotham,+ uAhazi+ kunye noHezekiya,+ ookumkani bakwaYuda:+
2 Yivani,+ mazulu, uze ubeke indlebe, mhlaba, kuba uYehova uthethile: “Ndikhulise oonyana ndaza ndabaphakamisa,+ kodwa bona bandivukele.+
3 Inkunzi yenkomo imazi kakuhle umthengi wayo, ne-esile liyawazi umkhumbi womninilo; uSirayeli yena akazi,+ abantu bam abaziphathanga ngokuqonda.”+
4 Yeha ke uhlanga olunesono,+ abantu abasindwa ziziphoso, imbewu yabenza ububi,+ oonyana abonakalisayo!+ Bamshiyile uYehova,+ bamphethe ngokungenantlonelo Lowo Ungcwele kaSirayeli,+ babuyele umva.+
5 Niya kuphinda nibethwe phi kwakhona,+ ekubeni nisongeza imvukelo engakumbi?+ Intloko iphela ikwimeko yokugula, nentliziyo yonke ibuthathaka.+
6 Ukususela entendeni yonyawo kude kuse entloko akukho ndawo iphilileyo kuwo.+ Amanxeba nokugruzuka nemivilambo emitsha—ayicudiswanga okanye ibotshwe, ingenziwanga nokuba ithambe ngeoli.+
7 Ilizwe lenu lisisiphanziso,+ izixeko zenu zitshiswe ngomlilo;+ umhlaba wenu—udliwa ugqitywe ngabasemzini+ kanye phambi kwenu,+ yaye isiphanziso sinjengokubhukuqwa ngabasemzini.+
8 Nentombi yaseZiyon+ ishiywe njengomnquba esidiliyeni, njengephempe entsimini yeekomkomere, njengesixeko esirhangqiweyo.+
9 Ngaphandle kokuba uYehova wemikhosi asishiyele nje abasindi abambalwa,+ ngesasibe njengeSodom kanye, ngesasifane neGomora.+
10 Liveni ilizwi likaYehova,+ nina bozwilakhe+ baseSodom.+ Wubekeleni indlebe umthetho kaThixo wethu, nina bantu baseGomora.
11 “Kunangenelo ngantoni na kum ukuba mininzi kwemibingelelo yenu?” utsho uYehova. “Ndanele yimibingelelo etshiswa kuphele+ yeenkunzi zeegusha+ namanqatha ezilwanyana ezondlekileyo;+ yaye andiyoliswa+ naligazi+ lamathole eenkomo aziinkunzi neenkunzi zeemvana neenkunzi zeebhokhwe.+
12 Xa nisiza kubonakala ebusweni bam,+ ngubani na okufunileyo oko esandleni senu, ukuba ninyathele iintendelezo zam?+
13 Yekani ukuzisa nayiphi na iminikelo engakumbi yokudla okuziinkozo engenaxabiso.+ Isiqhumiso—siyinto ecekisekayo kum.+ Ukuthwasa kwenyanga+ nesabatha,+ ukubizwa kwendibano+—andinakukunyamezela ukusetyenziswa kwamandla angaqhelekanga+ kunye nendibano engcwele.
14 Umphefumlo wam ukuthiyile ukuthwasa kweenyanga zenu namaxesha enu emisitho.+ Kuye kwaluxanduva kum;+ ndidiniwe kukukuthwala.+
15 Naxa nisolula izandla zenu,+ ndiyawafihla amehlo am kuni.+ Nakubeni nisenza imithandazo emininzi,+ andiphulaphulanga;+ zona kanye izandla zenu zizaliswe luphalazo-gazi.+
16 Zihlambeni;+ zihlambululeni;+ shenxisani ububi benu phambi kwamehlo am;+ yekani ukwenza okubi.+
17 Fundani ukwenza okulungileyo;+ funani okusesikweni;+ lungisani umcinezeli;+ yigwebeleni inkwenkwe engenayise;+ gwebani ityala lomhlolokazi.”+
18 “Yizani, ke, silungelelanise imicimbi phakathi kwethu,” utsho uYehova.+ “Nangona izono zenu zingqombela, ziya kwenziwa mhlophe njengekhephu;+ nangona zibomvu njengelaphu elibomvu ngokungqombela, ziya kuba njengoboya.
19 Ukuba nithe navuma naphulaphula, niya kudla okulungileyo kwelizwe.+
20 Kodwa ukuba nithe nala+ naba nemvukelo, niya kudliwa nigqitywe likrele; kuba wona kanye umlomo kaYehova ukuthethile oko.”+
21 Owu hayi indlela idolophu ethembekileyo+ eye yaba ngunongogo ngayo!+ Yayizaliswe kokusesikweni;+ ubulungisa babudla ngokuhlala kuyo,+ kodwa ngoku ngababulali.+
22 Isilivere yakho iye yaba yintlenge.+ Utywala bengqolowa bungxengwe ngamanzi.+
23 Iinkosana zakho zineenkani yaye zingamaqabane amasela.+ Zonke zithanda isinyobo,+ zikwasukela nezipho.+ Aziligwebi ityala lenkwenkwe engenayise; kwanetyala lomhlolokazi abazikhathazi ngalo.+
24 Ngoko ke lilo eli ilizwi leNkosi eyinyaniso, uYehova wemikhosi, Lowo unaMandla kaSirayeli:+ “Heke! Ndiya kuzikhulula kwiintshaba zam, ndiziphindezelele+ ezintshabeni zam.+
25 Ndiya kusibuyisela phezu kwakho isandla sam, ndiyinyibilikise intlenge yakho ngokungathi kungesoda, ndiyishenxise yonke intsila yakho.+
26 Ndiya kukubuyisela abagwebi kwakhona njengasekuqaleni, nabacebisi bakho njengakuqala.+ Emva koko uya kubizwa ngokuba usisiXeko Sobulungisa, iDolophu Ethembekileyo.+
27 IZiyon iya kukhululwa ngokusesikweni,+ nabo babuyileyo bayo, ngobulungisa.+
28 Ukuwa kwabo bavukelayo nokwabo banesono kuya kuba ngaxeshanye,+ nabo bamshiyayo uYehova baya kupheliswa.+
29 Kuba baya kuba neentloni ngemithi emikhulu kakhulu leyo nayinqwenelayo,+ yaye niya kudana ngenxa yemiyezo eniyinyulileyo.+
30 Kuba niya kuba njengomthi omkhulu onamahlamvu abunayo,+ nanjengomyezo ongenamanzi.
31 Ngokuqinisekileyo nendoda enamandla iya kuba yintambo yeflakisi,+ nemveliso yomsebenzi wayo ube yintlantsi; yaye ngokuqinisekileyo zombini ziya kudangazela ngaxeshanye, kungekho bani ucimayo.”+
Yithumele
Yithumele
INGUQULELO YEHLABATHI ELITSHA YEZIBHALO EZINGCWELE
Isaya 1
IsiXhosa
Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Chapter 9
1 Onke ke amaSirayeli abhalwa emilibeni yokuzalwa: nango ke ebhaliwe encwadini yookumkani bakwaSirayeli. AmaYuda athinjwa, asiwa eBhabheli ngenxa yokumeneza kwawo.
2 Abemi bokuqala, ababesemafeni abo emizini yabo, babengamaSirayeli, ababingeleli, nabaLevi, nabasebenza etempileni.
3 EYerusalem kwahlala aboonyana bakaYuda, naboonyana bakaBhenjamin, naboonyana booEfrayim noManase:
4 ngu-Utayi, unyana ka-Amihudi, unyana kaOmri, unyana kaImri, unyana kaBhani, koonyana bakaPeretse, unyana kaYuda.
5 NakumaShilo: nguAzaya amazibulo akhe, noonyana bakhe.
6 Koonyana bakaZera nguYehuweli nabazalwana bakhe: amakhulu amathandathu anamanci asithoba.
7 Koonyana bakaBhenjamin: nguSalu unyana kaMeshulam, unyana kaHodafiya, unyana kaHasenuwa,
8 noIbheneya unyana kaYeroham, noEla unyana kaUzi, unyana kaMikri, noMeshulam unyana kaShefatiya, unyana kaRehuweli, unyana kaIbheniya;
9 nabazalwana babo ngokweenzala zabo: amakhulu asithoba anamanci mahlanu anabathandathu. Onke loo madoda abeziintloko zezindlu zooyise ezindlwini zooyise.
10 Kubabingeleli: nguYedaya, noYehoyaribhi, noYakin,
11 noAzariya, unyana kaHilekiya, unyana kaMeshulam, unyana kaTsadoki, unyana kaMerayoti, unyana ka-Ahitubhi, inganga yendlu kaThixo;
12 noAdaya, unyana kaYeroham, unyana kaPashure, unyana kaMalekiya; noMahasayi unyana ka-Adiyeli, unyana kaYazera, unyana kaMeshulam, unyana; kaMeshilemiti, unyana kaImere;
13 nabazalwana babo, iintloko zezindlu zooyise, iwaka elinamakhulu asixhenxe, anamanci mathandathu amagorha anobukroti ekuwusebenzeni umsebenzi wendlu kaThixo.
14 KubaLevi: nguShemaya, unyana kaHashubhi, unyana ka-Azerikam, unyana kaHashabhiya koonyana bakaMerari;
15 nguBhakebhakare, noHereshe, noGalali; noMataniya unyana kaMika, unyana kaZikri, unyana ka-Asafu;
16 no-Obhadiya, unyana kaShemaya, unyana kaGalali, unyana kaYedutun; noBherekiya unyana ka-Asa, unyana kaElikana, obehleli emizaneni yamaNetofa.
17 Abamasango: nguShalum, noAkubhi, noTalemon, noAhiman, nabazalwana babo; intloko inguShalum;
18 kude kwaba namhla esesangweni lokumkani empumalanga. Ngabo abo abamasango eminqubeni yoonyana bakaLevi.
19 UShalum, unyana kaKore, unyana kaEbhiyasafu, unyana kaKora, nabazalwana bakhe ngokwendlu yooyise, amaKora, ayephethe umsebenzi wenkonzo, engabagcini beminyango yentente. Nooyise bawo babephethe iminquba kaYehova, begcina isango.
20 UPinehasi, unyana kaElazare, waye eyinganga yabo ngenxa engaphambili; uYehova wayenaye.
21 UZekariya unyana kaMeshelemiya wayengowesango ekungeneni kwentente yokuhlangana.
22 Bonke bephela, behleliwe ukuba babe ngabagcini bamasango, babengamakhulu amabini, anashumi-nye linababini. Bona babebhalwe emilibeni yabo yokuzalwa emizaneni yabo. Bona bamiswa nguDavide noSamuweli imboni, ngokunyaniseka kwabo.
23 Bona abo noonyana babo babesemasangweni endlu kaYehova, endlu yentente, ngokokugcina.
24 Babekho abamasango ngamacala omane, ngasempumalanga, ngasentshonalanga, ngasentla, nangasezantsi.
25 Abazalwana babo emizaneni yabo babengabokuza ngomhla wesixhenxe amaxesha ngamaxesha kunye nabo.
26 Ngokuba abaLevi abo, abaphathi abakhulu abane ababengabamasango, babephethe amagumbi nobuncwane bendlu kaThixo benyanisile.
27 Ukulala, babeyijikeleza indlu kaThixo; ngokuba ukugcina bekukokwabo, kunabo ukuyivula imiso ngemiso.
28 Kubo bekukho abaphethe iimpahla zenkonzo; ngokuba babezingenisa ngenani, bazikhuphe ngenani.
29 Kubo bekukho abamiselwe phezu kwempahla, naphezu kwempahla yonke engcwele, naphezu komgubo ocoliweyo, newayini, neoli, nentlaka emhlophe, nobulawu.
30 Koonyana bababingeleli bekukho abacola ubuqholo bobulawu.
31 UMatitiya, omnye wakubaLevi, obengowamazibulo kaShalum umKora, ubephethe enyanisekile umsebenzi wokosa ngeepani.
32 Koonyana bakaKehati, kubazalwana babo, bekukho ababephethe izonka ezikroziswayo, ukuzilungisa iisabatha ngeesabatha.
33 Zizo ezo iimvumi, iintloko zezindlu zooyise zabaLevi, ezibe zihleli emagumbini zikhululekile; ngokuba beziphethe umsebenzi imini nobusuku.
34 Zizo ezo iintloko zezindlu zooyise zabaLevi, ziziintloko ngokweenzala zazo, ezo zahlala eYerusalem.
35 EGibheyon kwakuhleli ozala amaGibheyon, uYehiyeli; igama lomkakhe belinguMahaka.
36 Unyana wakhe wamazibulo nguAbhedon, yanguTsure, noKishe, noBhahali, noNere, noNadabhi,
37 noGedore, noAhiyo, noZekariya, noMikeloti.
38 UMikeloti wazala uShimeham. Kwanabo bahlala nabazalwana babo eYerusalem, malunga nabazalwana babo.
39 UNere wazala uKishe; uKishe wazala uSawule; uSawule wazala uYonatan, noMalekishuwa, noAbhinadabhi, noEshbhahali.
40 Unyana kaYonatan nguMeribhi-bhahali; uMeribhi-bhahali wazala uMika.
41 Oonyana bakaMika nguPiton, noMeleki, noTareya, noAhazi.
42 UAhazi wazala uYara; uYara wazala uAlemete, noAzemavete, noZimri; uZimri wazala uMotsa.
43 UMotsa wazala uBhineha, noRefaya unyana wakhe, uElehasa unyana wakhe, uAtsele unyana wakhe.
44 UAtsele ubenoonyana abathandathu; ngawo la amagama abo: nguAzerikam, noBhokeru, noIshmayeli, noShehariya, no-Obhadiya, noHanan. Ngabo abo oonyana baka-Atsele.